- وَشَيِ
- ←
- ٤
- →

٤
عَلَ شَ كِبَنيِ عَرِيَننَ
١ نَ بِرِن تٌ دَنفِ، ﭑ نَشَ عَرِيَننَ نَادّ رَبِشِ تٌ كٌورٍ مَ. ﭑ مَن نَشَ شُي ندٍ مّ، ﭑ نُ بَرَ نَشَن سِنفٍ مّ. عَ سّنبّ نُ فبٌ عَلْ سَرَ. عَ نَشَ عَ مَسٍن ﭑ بّ، «عِ شَ تٍ بٍبِرِ، ﭑ شَ قٍ مَسٍن عِ بّ نَشَن قَمَ رَبَدٍ.» ٢ عَلَ شَشِلِ سّنِيّنشِ نَشَ ﭑ سُشُ كٍرٍن نَ. ﭑ نَشَ كِبَنيِ ندٍ تٌ عَرِيَننَ، مَنفّ مَفٌرٌشِ عَ كُي. ٣ عَ نْرّ نُ يَنبَمَ عَلْ فّمّ تٌقَنيِ مَيِلٍنشِيٍ، سٍنكُي تٌقَنيِ نُ نَ عَ شَ كِبَنيِ رَبِلِنيِ.
٤ كِبَنيِ مْشْحّن نُن نَانِ نُ نَ عَلَ شَ كِبَنيِ رَبِلِنيِ، قٌرِ مْشْحّن نُن نَانِ مَفٌرٌشِ عٍ كُي. دٌنمَ قِيشّ نُ رَفٌرٌشِ عٍ مَ، مَنفّ كَتَنيِ شّيمَ دَاشِ نُ سَشِ عٍ شُن نَ. ٥ سٍيَمَكْنيِ نُن فَلَنيِ شُييٍ نُ مِنِمَ كِبَنيِ كُي. لَنثُي سٌلٌقٍرٍ نُ دّشّمَ كِبَنيِ يَ عِ. نٍيٍ مِسَالِشِ عَلَ شَشِلِ كَمَلِشِ نَن نَ. ٦ بَا تِنسٍ قَن نُ نَ كِبَنيِ يَ عِ.
نِمَسٍ نَانِ نُ نَ عَلَ شَ كِبَنيِ رَبِلِنيِ، يَيٍ نُ نَ عٍ يَتَفِ نُن عٍ كٌبٍ مَ. ٧ نِمَسٍ سِنفٍ نُ مَنِيَشِ يّتّ نَن نَ، عَ قِرِن ندٍ نُ مَنِيَشِ نِنفٍيْرّ نَن نَ، عَ سَشَن ندٍ نُ مَنِيَشِ عَدَ مَدِ نَن نَ، عَ نَانِ ندٍ نُ مَنِيَشِ شَرُ مَ نَن نَ، نَشَن حّرّ مَ كٌورٍ مَ. ٨ نَ نِمَسٍ نَانِ بِرِن، فَبُتٍنيِ سٍننِ نُ نَ عٍ مَ. يَيٍ قَن نُ نَ عٍ بّ يِرٍ بِرِن، عٍ فَبُتٍنيِيٍ قَرِ نُن عٍ بُن مَ. كْي نُن يَنيِ عٍ نُ لُمَ عَ قَلَ رَ،
«مَرِفِ عَلَ سّنِيّن،
مَرِفِ عَلَ سّنِيّن،
مَرِفِ عَلَ سّنِيّن.
عَ قِندِشِ سّنبّ كَنيِ نَن نَ
نَشَن نَ شٌرٌ، تٌ، نُن تِنَ.»
٩ نَ نِمَسٍ نَانِ نُ قَ مَنفّ مَتْشْ، عٍ مَنفّ بِنيَ نَشَن مَفٌرٌشِ كِبَنيِ كُي، عٍ مَنفّ تَنتُ، نَشَن حِحّ عَ رَ عَبَدَن، ١٠ نَ قٌرِ مْشْحّن نُن نَانِ، عٍ قٍلٍنمَ بْشِ مَ مَنفّ يَ عِ، نَشَن مَفٌرٌشِ كِبَنيِ كُي، عٍ قَ عَ بَتُ نَشَن حِحّ عَ رَ عَبَدَن. عٍ نُ عٍ شَ مَنفّ كَتَنيِ بَ عٍ شُن نَ، عٍ نُ عٍ سَ كِبَنيِ سَن نَ، عٍ نُ قَ عَ قَلَ، ١١ «مُشُ مَرِفِ عَلَ، مَتْشْي، بِنيّ، نُن سّنبّ نَ عِ تَن نَن بّ، بَرِ مَ عِ تَن نَن سٍ بِرِن دَاشِ، عِ تَن نَن نَ بِرِن حَنِفٍشِ، عِ تَن نَن نَ بِرِن نَفِرِشِ.»

- وَشَيِ
- ←
- ٤
- →

© 2015 PBT