- عَننَبِ عٍسَيِ
- ←
- ٥
- →

٥
عَلَتَلَ شَ سَنسِ يِرٍ
١ ﭑ شَ بّيتِ بَ ﭑ شَنُنتٍنيِ بّ،
ﭑ شَنُنتٍنيِ نَشَن بَرَ وّنِ شّ سَ.
وّنِ شّ نُ نَ ﭑ شَنُنتٍنيِ يِ رَ بْشِ تُرَشِ مَ.
٢ عَ نَشَ بْشِ بُشَ، عَ فّمّيٍ مَتٌنفٌ، عَ سَنسِ قَنيِيٍ سِ عَ مَ.
عَ نَشَ تِدٍ عِتٍشِ تِ نَا تَفِ،
عَ يِلِ فٍ وّنِ بٌفِ بُندُ مَ دّننَشّ.
عَ حْشْ نُ عَ مَ عَ سَنسِ قَمَ نّ وّنِ بٌفِ رَ مِنِدٍ،
كْنْ عَ بٌفِ كَنَشِ نَن نَمِنِشِ.
٣ دَرِ سَلَمُكَيٍ نُن يُدَيَكَيٍ، وٌ كِيتِ ﭑ تَن نُن ﭑ مَ وّنِ شّ مَ.
٤ مُنسٍ مَن لُشِ، ﭑ مُ نَشَن نَبَشِ ﭑ مَ شّ بّ؟
مُنقٍ رَ ﭑ شَشِلِ تٌ نُ تِشِ بٌفِ قَنيِ رَ، عَ قَ بٌفِ كَنَشِ رَ مِنِ ﭑ بّ؟
٥ ﭑ شَ عَ قَلَ وٌ بّ ﭑ نَشَن نَبَمَ ﭑ مَ شّ رَ.
ﭑ سَنسَنيِ تَلَمَ نّ عَلَكٌ شُرُ سٍيٍ شَ عَ مَشِن.
ﭑ تّتّ بَمَ نّ عَلَكٌ عَ شَ مَبٌرٌن.
٦ ﭑ عَ رَبٌلٌمَ نّ عَلَكٌ تُنبٍ نُن حٌوفٍ شَ بُلَ سَنسِ قَنيِ حْشْ رَ.
ﭑ نُشُييٍ يَمَرِ مَ، عٍ نَشَ تُنّ يٌ رَيٌلٌن عَ مَ.
٧ نَ وّنِ شّ مِسَالِشِ عَلَتَلَ سّنبّمَ شَ حَمَ عِسِرَيِلَ نَن نَ،
عَ مَن مِسَالِ يُدَيَ حَمَ قَن نَ.
عَلَتَلَ نُ وَ مَ تِنشِنيِ نَن شْن، كْنْ عَ قَشّ تِقٍ نَن تُن تٌ نَا.
عَ نُ وَ مَ قٍ قَنيِ نَن شْن، كْنْ عَ وَ شُي نَن تُن مّ نَا.
٨ حَشَنكَتّ نَ مِشِيٍ بّ، نَشٍيٍ بَنشِيٍ تِمَ عٍ قَرِ عِدْشْ،
نَشٍيٍ شّيٍ دْشْمَ عٍ بٌرٍ رَ، هَن عٍ بْشِ بِرِن تٌنفٌ،
عٍ تَن كٍرٍن فبَنسَن لُ نَا.
٩ عَلَتَلَ سّنبّمَ عَ مَسٍن نّ ﭑ بّ،
«نَ بَنشِ فَلِيٍ قَمَ نّ تُشُنسَندٍ،
مِشِ مُ سَبَتِمَ نَ بَنشِ تٌقَنيِيٍ كُي قَ.
١٠ وّنِ شّ شُنفبٍ، بٌفِ دٌندٌرٌنتِ رَ مِنِمَ نّ.
سَنسِ شْرِ فبٍفبٍ، قِندِ مَ مَالٍ دٌندٌرٌنتِ نَن نَ.»
١١ حَشَنكَتّ نَ مِشِيٍ بّ نَشٍيٍ كٍلِمَ سُبَشّ مَ سِفَقٍ رَ بٍيرٍ قٍندٍ،
عٍ قَ نَ مِن هَن عٍ يَ فبٍيلِ كْي رَ.
١٢ عٍ كْرَيٍ، مَشَسٍيٍ، نُن سَرَيٍ رَبٍرٍ مَ عٍ شَ شُلُنيِيٍ كُي،
كْنْ عٍ مُ عَلَتَلَ شَ وَلِ تَن كٌلٌنمَ، عٍ مُ عَ بّلّشّ قْشِ تٌمَ.
١٣ نَ قَهَامُتَرٍحَ نَن عَ نِيَمَ عٍ شَ شَنِن كٌنيِيَ كُي حَمَنّ مَ.
عٍ شَ حَلَمَيٍ قَشَمَ نّ كَامّ رَ،
عٍ شَ مِشِيٍ تْورْ مَ نّ يٍ شْلِ مَ.
١٤ عَلِفِيَمَ نَادّ رَبِمَ نّ عٍ بّ،
سِيٌنِ كُنتِفِيٍ نُن عٍ شَ حَمَ شَ سٌ نَا،
عَ نُن تَا شُرُتَرٍيٍ نُن مِشِ حَاشِيٍ.
١٥ عَدَ مَ شَ قٍ شُن نَكَنَمَ نّ،
يّتّ عِفبٌي شَ قٍ فٌرٌ مَ نّ.
١٦ كْنْ عَلَتَلَ سّنبّمَ تَنتُمَ نّ عَ شَ تِنشِنيِ شَ قٍ رَ.
عَلَ سّنِيّنتْي عَ يّتّ مَسٍنمَ عَ شَ قٍ قَنيِيٍ نَن سَابُي رَ.
١٧ نَ تّمُي يّشّييٍ عٍ دّ مَدٌنمَ نّ نَ يِرٍ كَنَشِيٍ مَ عَلْ عٍ نَ عٍ شْنيِ نّ،
شْحّيٍ قَن بَلٌي تٌمَ نَا.
١٨ حَشَنكَتّ نَ مِشِيٍ بّ، نَشٍيٍ يُنُبِيٍ بّندُنمَ عٍ يّتّ مَ وُلٍ رَ،
نَشٍيٍ عٍ عٍ يّتّ شِرِ مَ قٍ حَاشِيٍ رَ عَلْ كٌتٍ نَشَن شِرِ مَ سٌقَلٍ قَرِ.
١٩ نَ مِشِيٍ نُ قَ عَ قَلَ عٍ دّ رَ،
«عَلَتَلَ شَ عَ شُلُن عَ شَ وَلِ رَبَ رَ، عَلَكٌ مُشُ شَ عَ تٌ.
عِسِرَيِلَ مَرِفِ عَلَ سَفٌ سّنِيّنشِ شَ رَبَ، عَلَكٌ مُشُ شَ عَ كٌلٌن.»
٢٠ حَشَنكَتّ نَ مِشِيٍ بّ، نَشٍيٍ قٍ حَاشِ قِندِ مَ قٍ قَنيِ رَ،
عٍ قٍ قَنيِ قِندِ قٍ حَاشِ رَ.
عٍ دِ مِ شِلِ نَءِيَلَنيِ،
عٍ نَءِيَلَنيِ شِلِ دِ مِ.
قٍ شْنّ لُشِ نّ عَ بّ عَلْ قٍ حْشُنمّ،
قٍ حْشُنمّ لُ عٍ بّ عَلْ قٍ شْنّ.
٢١ حَشَنكَتّ نَ مِشِيٍ بّ، نَشٍيٍ عٍ يّتّ مَحْشُنشِ قٍ كٌلٌنيِيٍ رَ،
عٍ عٍ يّتّ قِندِ شَشِلِمَيٍ رَ.
٢٢ حَشَنكَتّ نَ مِشِيٍ بّ، نَشٍيٍ شِلِ شُنفبٍ سْتْمَ بٍيرٍ مِنقٍ كُي،
عٍ قِسَ عٍ بٌورٍ بّ سِيسِ قٍ كُي.
٢٣ عٍ نْندِ قِ قُنمَلَ مَ كْبِرِ شَ قٍ رَ،
عٍ نْندِ بَ نْندِ كَنيِ يِ رَ.
٢٤ نَ مِشِيٍ شَ قٍ شُن نَكَنَمَ نّ عَلْ سّشّ شَرَشِ فَنمَ كِ نَشّ.
عٍ لُمَ نّ عَلْ سَنسِ نَشٍيٍ سَنكٍيٍ بْرْ مَ، عٍ قُفٍيٍ يٍنسٍن عَلْ شُبٍ،
بَرِ مَ عٍ بَرَ مّ عَلَتَلَ سّنبّمَ شَ سّرِيّ رَ،
عٍ عِسِرَيِلَ شَ سّنِيّنتْي شَ مَسٍنيِ مَبٍرٍ.
٢٥ نَ نَن عَ رَ عَلَتَلَ بْحّ تٍشِ عَ شَ حَمَ شِلِ مَ،
عَ بّلّشّ عِتَلَشِ، عَ شَ عٍ بْنبْ.
فٍيَيٍ بَرَ سّرّن، بِنبِيٍ بَرَ يٍنسٍن تَا كُي.
هَلِ نَ بِرِن تٌ رَبَشِ، عَ شَ شْنّ مُ حْنشِ،
عَ بّلّشّ مَن عِتَلَشِ عٍ شِلِ مَ.
٢٦ عَلَتَلَ بَرَ تْنشُمَ مَسٍن حَمَنّ مَ،
عَ عٍ شِلِ عٍ شَ قَ كٍلِقٍ يِرٍ مَكُيٍ.
٢٧ مِشِ تَفَنشِ يٌ مُ نَ عٍ يَ مَ،
مِشِ يٌ سَنيِيٍ مُ بِنيَشِ عَ بُن مَ،
مِشِ يٌ مُ كِنسْنقٍ عَ شَ شِ،
مِشِ يٌ شَ بّلّتِ مُ قُلُنشِ عَ تَفِ،
مِشِ يٌ شَ سَنكِرِ لُوتِ مُ بٌلٌنشِ.
٢٨ نَ مِشِيٍ شَ شَلِيٍ حْييٍ رَشَحّنشِ،
عٍ شَ تَنبّ وٌلِ سٍيٍ بِرِن عِتَلَشِ عَ قَنيِ رَ،
عٍ شَ سٌي تٌرٍيٍ شْرْشْ عَلْ فّمّ،
عٍ شَ سْورِ رَفِسٍ سَنيِيٍ شُي فبٌ عَلْ تُرُننَادّ.
٢٩ عٍ حَرَندَن عَلْ يّتّ نَشَن سُبٍ سُشُمَ،
عَ عَ شَنِن يِرٍ مَكُيٍ.
٣٠ نَ لْشْي عٍ حَرَندَنيِ مّمَ نّ عَلْ بَا مْرْنيِيٍ،
تْورّ نَن تُن تٌمَ بْشِ مَ،
نَءِيَلَنيِ قِندِ مَ دِ مِ نَن نَ،
نُشُي عِقْورْشِيٍ لُ كٌورٍ مَ.

- عَننَبِ عٍسَيِ
- ←
- ٥
- →

© 2015 PBT