- كَوَندِلَ
- ←
- ٣
- →

٣
تّمُي نَ قٍ بِرِن مَ
١ تّمُي نَ قٍ بِرِن مَ،
قٍ بِرِن دُنِحَ مَ، عَ شَ وَشَتِ نَ نَ.
٢ وَشَتِ ندٍ نَ دِ بَرِقٍ مَ،
وَشَتِ ندٍ نَ قَشَقٍ مَ.
وَشَتِ ندٍ نَ سَنسِ سِقٍ مَ،
وَشَتِ ندٍ نَ سَنسِ شَبَقٍ مَ.
٣ وَشَتِ ندٍ نَ قَشّ تِقٍ مَ،
وَشَتِ ندٍ نَ دَندَن تِقٍ مَ.
وَشَتِ ندٍ نَ سٍ كَنَقٍ مَ،
وَشَتِ ندٍ نَ سٍ يَءِلَنقٍ مَ.
٤ وَشَتِ ندٍ نَ وَقٍ مَ،
وَشَتِ ندٍ نَ يٍلٍقٍ مَ.
وَشَتِ ندٍ نَ يَيٍ رَ مِنِقٍ مَ،
وَشَتِ ندٍ نَ قَرٍ بٌرٌنقٍ مَ.
٥ وَشَتِ ندٍ نَ فّمّيٍ رَيٍنسٍنقٍ مَ،
وَشَتِ ندٍ نَ فّمّيٍ مَلَنقٍ مَ.
وَشَتِ ندٍ نَ سُنبُ تِقٍ مَ،
وَشَتِ ندٍ نَ عَ تِتَرٍيَ مَ.
٦ وَشَتِ ندٍ نَ سٍ قٍنقٍ مَ،
وَشَتِ ندٍ نَ عَ لُقٍ مَ.
وَشَتِ ندٍ نَ سٍ رَفَتَقٍ مَ،
وَشَتِ ندٍ نَ عَ وْلّقٍ مَ.
٧ وَشَتِ ندٍ نَ سٍ عِبْوقٍ مَ،
وَشَتِ ندٍ نَ عَ دّفّقٍ مَ.
وَشَتِ ندٍ نَ وْيّنقٍ مَ،
وَشَتِ ندٍ نَ دُندُقٍ مَ.
٨ وَشَتِ ندٍ نَ شَنُ تِقٍ مَ،
وَشَتِ ندٍ نَ شْن تِقٍ مَ.
وَشَتِ ندٍ نَ فٍرٍ سٌقٍ مَ،
وَشَتِ ندٍ نَ سَاتَقٍ مَ.
٩ وَلِكّ فٍينِ مُندُن سْتْمَ عَ شَ كَتّ كُي؟ ١٠ ﭑ بَرَ كٌتٍ تٌ عَلَ نَشَن دْشْشِ عَدَ مَدِيٍ شُن. ١١ عَ بَرَ سٍ بِرِن نَتٌقَن عَ وَشَتِ مَ. عَ بَرَ عَ نِيَ عَدَ مَدِ شَشِلِ شَ سِفَ عَبَدَن قٍ مَ، هَلِ عَ مُ نْ عَلَ شَ وَلِيٍ كٌلٌندٍ كٍلِ عَ قْلّ مَ هَن عَ رَحْنيِ. ١٢ ﭑ عَ كٌلٌن قٍقٍ مُ نَ نَشَن قَن عَدَ مَدِ بّ، قٌ عَ سّيوَ، عَ قٍ قَنيِ رَبَ عَ شَ دُنِحّءِفِرِ كُي. ١٣ مِشِ عَ دّفٍقٍ، عَ عَ مِن، عَ سّيوَ عَ شَ وَلِ كُي، نَ نَن قِندِشِ عَلَ شَ كِ رَ عَدَ مَدِ بّ. ١٤ ﭑ عَ كٌلٌن عَلَ شَ وَلِ بِرِن بُمَ نّ عَبَدَن. سٍسٍ مُ سَمَ عَ شُن مَ، سٍسٍ مُ بَمَ عَ رَ. عَلَ قٍ رَبَمَ نّ عَلَكٌ عَدَ مَدِ شَ فَاشُ عَ يَ رَ.
١٥ نَشَن نَ نَ، نَ حَن نُ نَ نُ.
نَشَن قَمَ رَبَدٍ، نَ حَن نُ نَ نُ.
عَدَ مَدِ نَشَن نَبَشِ، عَلَ قَمَ نّ نَ مَكِيتِدٍ.
١٦ ﭑ بَرَ قٍ فبّتّ قَن تٌ يِ دُنِحَ مَ؛
نْندِ مَقِندِ مَ وُلٍ رَ،
تِنشِنيِ مَقِندِ مَ تِنشِنتَرٍيَ رَ.
١٧ ﭑ نَشَ عَ مَحْشُن ﭑ شَشِلِ كُي،
عَلَ تِنشِنتْي نُن تِنشِنتَرٍ مَكِيتِمَ نّ،
بَرِ مَ قٍ بِرِن عَ وَشَتِ نَ نَ.
١٨ ﭑ مَن نَشَ عَ مَحْشُن ﭑ شَشِلِ كُي، عَلَ نَ مِشِيٍ مَتٌقٍ نّ، عَلَكٌ عٍ شَ عَ كٌلٌن دَالِسٍ نَن لَنشِ عٍ مَ عَلْ وُلَءِ سُبٍيٍ. ١٩ عٍ قِرِن بِرِن قَمَ نّ رَحْندٍ يِرٍ كٍرٍن، عٍ قِرِن بِرِن قَشَمَ نّ. عٍ قِرِن بِرِن حّنفِمَ كِ كٍرٍن، عَدَ مَ يٌ سُبٍ يٌ، عٍ بِرِن لَن. قٍ قُقَقُ نَ نَ بِرِن نَ. ٢٠ عٍ بِرِن سِفَدٍ كٍرٍن. عٍ كٍلِشِ بّندّ نّ، عٍ مَن فبِلٍنمَ بّندّ نّ. ٢١ ندٍ عَ كٌلٌن شَ مِشِ قَشَشِ شَشِلِ تٍمَ كٌورٍ نّ، شَ سُبٍ قَشَشِ شَشِلِ فٌرٌ مَ بْشِ نّ؟
٢٢ ﭑ عَ كٌلٌن قٍقٍ مُ نَ نَشَن قَن عَدَ مَدِ بّ، قٌ عَ سّيوَ عَ شَ وَلِ كُي. نَ نَن قِندِشِ عَلَ شَ مَرَفِرِ رَ عَدَ مَدِ بّ. ندٍ نْمَ عَ مَسٍندٍ عَ بّ نَشَن قَمَ رَبَدٍ عَ دَنفِ شَنبِ؟

- كَوَندِلَ
- ←
- ٣
- →

© 2015 PBT