- عَننَبِ دَنِيّلِ
- ←
- ٦
- →

٦
عَلَ دَنِيّلِ رَتَنفَقٍ يّتّيٍ مَ
١ دَرِيُسِ مٍدٍكَ نَشَ قِندِ مَنفّ رَ عَ حّ تٌنفٌ سٍننِ نُن قِرِن مَ. ٢ عَ نَشَ مَرَ سِ تِ عٍ شَ مِشِ كّمّ مِشِ مْشْحّن سُفَندِ عٍ شَ عَ شَ بْشِ يَمَرِ. ٣ عَ مَن نَشَ مِشِ سَشَن تِ عٍ شُن نَ، مَرَ سِتِيٍ عٍ دّنتّفّمَ نَشٍيٍ بّ عَلَكٌ مَنفّ شَ قٍ بِرِن شَ سْونّيَ. دَنِيّلِ نُ نَ نَ مِشِ سَشَنيِيٍ نَن يَ مَ. ٤ شَشِلِ قَنيِ مْولِ نَشَن نُ دَنِيّلِ بّ، نَ نُ دَنفِ مَرَ سِمَيٍ نُن عٍ شَ مَنفّيٍ فبٍ بِرِن نَ. مَحْشُنيِ نَشَ لُ مَنفّ بّ عَ دَنِيّلِ شَ عَ شَ بْشِ بِرِن يَمَرِ.
٥ نَ شَ قٍ رَ، بٌورٍ يَرٍرَتِيٍ نُن مَرَ سِمَيٍ نَشَ كَتَ عٍ شَ دَنِيّلِ كَلَمُ عَ شَ مَنفّ وَلِ كُي، كْنْ عٍ مُ تَنتَنيِ يٌ تٌ عَ رَ. عَ نُ تِنشِن، عٍ دُفُتّفّ نَ عَ رَ، عَ قَتَ وَلِدٍ. ٦ نَ تّمُي عٍ نَشَ عَ قَلَ، «وٌن مُ كَلَمُي يٌ تٌمَ دَنِيّلِ مَبِرِ، قٌ عَ مَرِفِ عَلَ شَ سّرِيّ كُي.»
٧ نَ كُي مَرَ سِمَيٍ نُن عٍ شُنيِيٍ نَشَ سِفَ كٍرٍن نَ مَنفّ يِرٍ، عٍ قَ عَ قَلَ عَ بّ، «مَنفّ دَرِيُسِ، سِمَيَ شَ لُ عِ بّ. ٨ عِ شَ بْشِ مَنفّيٍ، مَنفّ رَ سِيٍ، فٌمِنَيٍ، نُن كُنتِفِيٍ بِرِن عَ مَحْشُنشِ عَ عَ لَنمَ يِ تْنيِ شَ دْشْ؛ ‹مِشِ يٌ نَشَن تُوبِمَ عَلَ ندٍ بّ، شَ نَ مُ عَ رَ مِشِ ندٍ بّ، بَقٍ عِ تَن مَنفّ رَ شِ تٌنفٌ سَشَن بُن مَ، نَ كَنيِ شَ رَ سٌ يّتّيٍ تَفِ.› ٩ يَكْسِ مَنفّ، عِ شَ تِن يِ تْنيِ رَ، عِ شَ عِ بّلّشّ قْشِ سَ عَ مَ عَلَكٌ عَ شَ قِندِ يَامَرِ رَ نَشَن مُ مَسَرَ مَ عَلْ مٍدٍكَيٍ نُن ثٍرِ سٍكَيٍ دَرِشِ عَ رَ كِ نَشّ.» ١٠ مَنفّ دَرِيُسِ نَشَ عَ بّلّشّ قْشِ سَ كّيدِ مَ يَامَرِ سّبّشِ عَ مَ، عَ عَ قِندِ تْنيِ رَ.
١١ دَنِيّلِ تٌ عَ كٌلٌن عَ مَنفّ نُ بَرَ عَ بّلّشّ قْشِ سَ نَ يَامَرِ كّيدِ مَ، عَ نَشَ تٍ عَ شْنيِ. عَ شَ وُندّرِ نُ رَبِشِ دَرِ سَلَمُ مَبِرِ. سَنمَيَ سَشَن لْشْ يٌ لْشْ عَ نُ عَ شِنبِ سِنمَ، عَ عَ مَرِفِ عَلَ مَشَندِ، عَ عَ مَتْشْ عَلْ عَ نُ دَرِشِ عَ رَ كِ نَشّ. ١٢ يِ مِشِيٍ نَشَ سِفَ عَ شْنيِ كٍرٍن نَ، عٍ قَ لِ عَ نَ عَ تُوبِقٍ عَ مَرِفِ عَلَ بّ مَشَندِ كُي.
١٣ عٍ نَشَ سِفَ مَنفّ يِرٍ كٍرٍن نَ، عٍ قَ عَ مَشْرِن عَ شَ يَامَرِ مَ، «مَنفّ عِ مُ تْنيِ دْشْ شّ عَ مِشِ يٌ نَشَن تُوبِمَ عَلَ ندٍ بّ، شَ نَ مُ عَ رَ مِشِ ندٍ بّ، بَقٍ عِ تَن نَ شِ تٌنفٌ سَشَن بُن مَ، عَ نَ كَنيِ شَ رَ سٌ يّتّيٍ تَفِ.» مَنفّ نَشَ عٍ يَابِ، «عِيٌ. يَامَرِ نَ عَ رَ نَشَن مُ مَسَرَ مَ عَلْ مٍدٍكَيٍ نُن ثٍرِ سٍكَيٍ دَرِشِ عَ رَ كِ نَشّ.» ١٤ عٍ نَشَ قَ عَ قَلَ مَنفّ بّ، «مَنفّ، دَنِيّلِ نَشَن كٍلِشِ يُدَيَ عَ مُ عِ شُي بِنيَشِ، عَ مُ عِ شَ يَامَرِ سُشُشِ. عَ عَلَ مَشَندِ مَ سَنيَ سَشَن لْشْ يٌ لْشْ.»
١٥ نَ وْيّنيِ نَشَ مَنفّ تْورْ كِ قَنيِ رَ. عَ نُ وَ مَ دَنِيّلِ رَتَنفَقٍ سّرِيّ مَ. عَ نَشَ قٍ بِرِن نَبَ بٍينُن كْي شَ سٌ عَلَكٌ دَنِيّلِ شَ كِسِ. ١٦ كْنْ نَ شّمّيٍ مَن نَشَ سِفَ مَنفّ يِرٍ، عٍ قَ عَ قَلَ عَ بّ، «مَنفّ، عِ شَ رَتُ مٍدٍكَيٍ نُن ثٍرِ سٍكَيٍ شَ سّرِيّ مَ. مَنفّ شَ سّرِيّ مُ نْمَ مَسَرَدٍ.» ١٧ نَ كُي مَنفّ نَشَ يَامَرِ قِ عٍ شَ دَنِيّلِ وٌلِ يّتّيٍ تَفِ. مَنفّ نَشَ عَ قَلَ دَنِيّلِ بّ، «عِ مَرِفِ عَلَ، عِ بِرَ مَ نَشَن قْشْ رَ تُننَبّشِيَ كُي، عَ شَ عِ رَكِسِ.» ١٨ عٍ نَشَ فّمّ شُنفبٍ سَ يّتّيٍ يِرٍ نَادّ رَ، مَنفّ قَن نَشَ عَ شَ تْنشُمَ سَ نَادّ مَ عَ شَ شُرُندّ رَ، عَلَكٌ سٍسٍ نَشَ مَسَرَ دَنِيّلِ شَ قٍ رَ. كُنتِفِيٍ قَن نَشَ نَ رَبَ.
١٩ مَنفّ نَشَ فبِلٍن عَ شْنيِ. عَ مُ عَ دّفٍ، عَ مُ تِن قٍقٍ رَبَدٍ، نَ كْي بِرِن عَ مُ شِ قٍوٌ. ٢٠ كُيٍ تٌ عِبَ، عَ نَشَ كُرُن، عَ سِفَ يّتّيٍ يِرٍ. ٢١ عَ تٌ مّننِ لِ، عَ نَشَ دَنِيّلِ شِلِ عَ شُي مَكِنِكِنِشِ رَ، «دَنِيّلِ، عَلَ حِحّ شَ كٌنيِ. عِ مَرِفِ عَلَ، عِ بِرَ مَ نَشَن قْشْ رَ تُننَبّشِيَ كُي، عَ بَرَ نْ عِ رَتَنفَدٍ يّتّيٍ مَ؟» ٢٢ دَنِيّلِ نَشَ مَنفّ يَابِ، «مَنفّ، عِ شَ سِمَيَ شْن شَ كُيَ. ٢٣ ﭑ مَرِفِ عَلَ بَرَ عَ شَ مَلٍكّ شّي يّتّيٍ دّيٍ بَلَندٍ. عٍ مُ ﭑ تْورْ قٍقٍ مَ، بَرِ مَ عَلَ عَ كٌلٌن عَ ﭑ مُ قٍ حَاشِ يٌ رَبَشِ. هَلِ عِ تَن مَبِرِ مَنفّ، ﭑ مُ قٍ كٌبِ يٌ رَبَشِ.» ٢٤ مَنفّ نَشَ سّيوَ كِ قَنيِ، عَ قَ يَامَرِ قِ عٍ شَ دَنِيّلِ رَتٍ نَا كُي. عٍ تٌ نَ رَبَ، عٍ نَشَ عَ تٌ عَ قَتٍ مُ مَشْنْشِ، بَرِ مَ عَ نُ بَرَ لَ عَ مَرِفِ عَلَ رَ. ٢٥ مَنفّ نَشَ يَامَرِ قِ، عَ نَ شّمّ نَشٍيٍ دَنِيّلِ كَلَمُ، عٍ شَ وٌلِ يّتّيٍ تَفِ، عٍ نُن عٍ شَ فِنّيٍ نُن عٍ شَ دِيٍ رَ. بٍينُ عٍ شَ يِلِ بْتِنِ لِ، يّتّيٍ نُ بَرَ فّ عٍ قَشَدٍ، عٍ عٍ شْرِ بِرِن مَفِرَ.
٢٦ نَ دَنفِ شَنبِ، مَنفّ دَرِيُسِ نَشَ يَامَرِ سّبّ سِيٍ نُن بْنسْييٍ بِرِن مَ، عَ نُن شُي بِرِن قَلَيٍ نَشٍيٍ نَ دُنِحَ مَ، «بْحّسَ قَنيِ شَ لُ وٌ بّ. ٢٧ ﭑ بَرَ ﭑ مَ مَنفّيَ بِرِن يَامَرِ، وٌ شَ فَاشُ دَنِيّلِ مَرِفِ عَلَ يَ رَ، وٌ شَ عَ بِنيَ.»
«عَلَ حِحّ نَ عَ رَ. عَ نَ نَ تّمُي بِرِن.
عَ شَ مَنفّيَ مُ كَنَمَ عَبَدَن.
عَ شَ يَامَرِ بُمَ نّ هَن دُنِحَ حْن.
٢٨ عَ تَن نَن مِشِ رَكِسِمَ، عَ عٍ رَتَنفَ.
عَ تْنشُمَيٍ نُن كَابَنَكٌي رَبَمَ كٌورٍ نُن بْشِ مَ.
عَ تَن نَن دَنِيّلِ رَتَنفَشِ يّتّيٍ مَ.»
٢٩ دَنِيّلِ شَ مُنَقَنيِ شُن نَشَ مَسَ دَرِيُسِ نُن سِرُ سِ ثٍرِ سٍكَ شَ مَنفّيَيٍ بُن مَ.

- عَننَبِ دَنِيّلِ
- ←
- ٦
- →

© 2015 PBT