- عَننَبِ عٍسٍكِيٍلِ
- ←
- ٣٢
- →

٣٢
سُننُن سُوكِ قِرَوُنَ بّ
١ عَ حّ قُ نُن قِرِن ندٍ، كِكٍ قُ نُن قِرِن، شِ سِنفٍ رَ، عَلَتَلَ نَشَ عَ مَسٍن ﭑ بّ، عَ نَشّ، ٢ «عَدَ مَدِ سُوكِ ندٍ سَ مِسِرَ مَنفّ قِرَوُنَ بّ، عَ قَلَقٍ رَ؛
‹عِ لُشِ نّ عَلْ يّتّ حَمَنّيٍ تَفِ،
عَلْ يّشّ مَفَاشُشِ بَا مَ،
نَشَن يٍ عِمَشَمَ عَ بّلّ رَ هَن عَ دُندَ.
٣ عِ مَرِفِ عَلَتَلَ يِ نَن مَسٍنشِ، عَ نَشّ؛
ﭑ نَ ﭑ مَ يّلّ دُ سُمَ نّ عِ شُن نَ،
فَلِ قَ عِ بّندُن ﭑ مَ.
٤ ﭑ عِ رَتٍمَ نّ شَرٍ مَ،
ﭑ عِ وٌلِ قِيلِ مَ، شْنِيٍ نُن بُرُنيِ سُبٍيٍ لُفَ عِ رَ.
٥ ﭑ عِ سُبٍ سَمَ نّ فٍيَيٍ قَرِ،
عِ شُنتُنيِيٍ لُ فُلُنبَيٍ كُي،
٦ بْشِ بُندَ عِ وُلِ رَ هَن فٍيَيٍ قَرِ،
عِ سُبٍ تٌ قٌلٍيٍ كُي.
٧ ﭑ نَ عِ شُن نَكَنَ،
ﭑ كٌورٍ مَكٌتٌمَ نّ، ﭑ تُنبُييٍ شَ يَنبّ بَ.
ﭑ سٌفٍ مَكٌتٌمَ نّ نُشُي رَ، كِكٍ قَن مُ يَنبَمَ.
٨ ﭑ يَنبَسٍيٍ بِرِن مَكٌتٌمَ نّ عِ شَ قٍ رَ،
ﭑ دِ مِ رَ سِن عِ شَ بْشِ مَ.
عِ مَرِفِ عَلَتَلَ شُي نَن نَن كِ.›»
٩ «ﭑ نَ عِ شَ كَنَرِ مَسٍن حَمَنّيٍ مَ،
ﭑ حَمَ فبٍفبٍ رَشْنْمَ نّ عِ شِلِ مَ،
عِ مُ نَشٍيٍ كٌلٌن.
١٠ ﭑ نَ ﭑ مَ سَنتِدّفّمَ بَ عَ تّي كُي،
ﭑ سِ فبٍفبٍ رَتّرّننَمَ نّ عِ شَ قٍ رَ،
عٍ شَ مَنفّيٍ قَ فَاشُ.
عٍ نَ عِ شَ بِرّ تٌ،
عٍ بِرِن فَاشُمَ نّ عٍ يّتّ شَ قٍ رَ.
١١ عٍ مَرِفِ عَلَتَلَ يِ نَن مَسٍنشِ، عَ نَشّ؛
بَبِلْن مَنفّ شَ سَنتِدّفّمَ عِ لِمَ نّ.
١٢ ﭑ عِ شَ سْورِ فَلِيٍ رَفٌرٌ مَ نّ حَلَمَيٍ شَ سَنتِدّفّمَ رَ،
حَلَمَيٍ نَشٍيٍ حَاشُ سْورِيٍ بِرِن بّ.
عٍ مِسِرَكَيٍ شَ يّتّ عِفبٌحَ كَنَمَ نّ،
عٍ عٍ شَ سْورِ فَلِيٍ سْنتْ.
١٣ ﭑ عِ شَ شُرُ سٍيٍ قَشَمَ نّ نِلِ شُرٍ دّ رَ.
مِشِ يٌ، شُرُ سٍ يٌ، سٍسٍ مُ لُ نَ يٍ دُندَ رَ.
١٤ ﭑ نَ يٍ رَشَرَ مَ نّ، عَ شّلّ عَلْ تُرٍ.
عِ مَرِفِ عَلَتَلَ شُي نَن نَ كِ.»
١٥ «ﭑ نَ مِسِرَ بْشِ قِندِ يِرٍ مَشَرَشِ رَ،
ﭑ نَ عَ هَرِفٍ بِرِن بَ نَا،
ﭑ نَ عَ شَ مِشِيٍ بِرِن قَشَ،
نَ تّمُي، عٍ عَ كٌلٌنمَ نّ عَ ﭑ تَن نَن نَ عٍ مَرِفِ عَلَتَلَ رَ.»
١٦ «سُننُن سُوكِ نَن نَ كِ، حَمَنّيٍ قَمَ نَشَن بَدٍ مِسِرَ نُن عَ شَ سْورِ فَلِيٍ بّ. وٌ مَرِفِ عَلَتَلَ شُي نَن نَ كِ.»
١٧ عَ حّ قُ نُن قِرِن ندٍ، كِكٍ قُ نُن قِرِن، شِ قُ نُن سُولِ ندٍ رَ، عَلَتَلَ نَشَ عَ مَسٍن ﭑ بّ، عَ نَشّ، ١٨ «عَدَ مَدِ، وَ شُي رَتٍ مِسِرَ شَ سْورِ فَلِيٍ نُن حَمَنّيٍ شَ قٍ رَ، نَشٍيٍ بِرِن سِفَمَ عَلِفِيَمَ. ١٩ عَ قَلَ عٍ بّ، ‹وٌ تَن شَ قٍ دَنفِ وٌ بٌورٍيٍ رَ؟ وٌ قَشَمَ نّ، وٌ نُن سُننَتَرٍيٍ رَفَتَ يِرٍ كٍرٍن.› ٢٠ مِسِرَ نُن عَ شَ سْورِ فَلِيٍ قَشَمَ سَنتِدّفّمَ نَن سَابُي رَ. ٢١ عٍ حَمَنّ مَنفّ حَلَمَيٍ لِمَ نّ عَلِفِيَمَ، نَشٍيٍ عَ قَلَمَ مِسِرَ شَ قٍ رَ، ‹عٍ قَن بَرَ سِفَ عَلِفِيَمَ، عٍ قَ لُ سُننَتَرٍيٍ قّ مَ نَشٍيٍ مَن قَشَشِ سَنتِدّفّمَ رَ.›»
٢٢ «عَسِرِيَ نُن عَ شَ سْورِ فَلِ بِرِن نَ مّننِ فَبُرِيٍ تَفِ، عَ شَ مِشِيٍ بِرِن نَشٍيٍ قَشَشِ سَنتِدّفّمَ رَ. ٢٣ عَسِرِيَكَيٍ رَفَتَشِ عَلِفِيَمَ، عٍ شَ سْورِ فَلِيٍ سَشِ عٍ سّيتِ مَ، عٍ تَن نَشٍيٍ بِرِن فبَلٌي رَدِن دُنِحَ مَ عٍ شَ سَنتِدّفّمَ سَابُي رَ.»
٢٤ «عٍلَمَ نُن عَ شَ سْورِ فَلِيٍ قَن نَ عٍ شَ فَبُرِيٍ سّيتِ مَ. عٍ قَن قَشَشِ سَنتِدّفّمَ نَن نَ، عٍ تَن نَشٍيٍ فبَلٌي رَدِن دُنِحَ مَ، عٍ قَن سَمَ نّ سُننَتَرٍيٍ سّيتِ مَ عَلِفِيَمَ، يَافِ نَ عٍ قْشْ رَ. ٢٥ عَ تَن نُن عَ شَ سْورِ فَلِيٍ بِرِن سَشِ مِشِ قَشَشِيٍ يَ مَ مّننِ، عٍ فَبُرِيٍ عَ رَبِلِنشِ. نَ سُننَتَرٍيٍ بِرِن قَشَشِ سَنتِدّفّمَ نَن نَ. عٍ تٌ فبَلٌي رَدِن دُنِحَ مَ، عٍ قَن سِفَمَ نّ عَلِفِيَمَ يَافِ كُي، عٍ قَ لُ مِشِ قَشَشِيٍ يَ مَ.»
٢٦ «مٍسٍكِ نُن تُبَلِ شَ سْورِ فَلِيٍ قَن نَ نَا فَبُرِيٍ كُي. نَ سُننَتَرٍيٍ بِرِن قَشَشِ سَنتِدّفّمَ نَن نَ، بَرِ مَ عٍ نُ فبَلٌي رَدِنمَ دُنِحَ مَ. ٢٧ عٍ مُ سَشِ سْورِ سُننَتَرٍ فبّتّيٍ قّ مَ، نَشٍيٍ سِفَشِ عَلِفِيَمَ عٍ شَ فٍرٍ سٌسٍيٍ رَ، عٍ شَ سَنتِدّفّمَ سَشِ عٍ شُنيِ بُن مَ؟ عٍ شَ يُنُبِ سَرٍ بَرَ فبِلٍن عٍ شْرِيٍ مَ فبَلٌي شَ قٍ رَ، عٍ نَشَن نَبَشِ دُنِحَ مَ.»
٢٨ «مِسِرَ مَنفّ قِرَوُنَ قَن بِرَ مَ نّ، عَ قَ سَ سُننَتَرٍيٍ يَ مَ نَشٍيٍ قَشَشِ سَنتِدّفّمَ رَ.»
٢٩ «عٍدٌن شَ مَنفّيٍ نُن عَ شَ كُنتِفِيٍ قَن نَ نَا. هَلِ عٍ سّنبّ نُ فبٌ، يَكْسِ عٍ سَشِ سُننَتَرٍيٍ يَ مَ نَشٍيٍ قَشَشِ سَنتِدّفّمَ رَ.»
٣٠ «مَنفّ نَشٍيٍ كٍلِشِ كْولَ مَبِرِ رَ، نُن سِدْنكَيٍ قَن نَ نَا. هَلِ عٍ سّنبّ نُ فبٌ، عٍ قَ فبَلٌي رَبَ دُنِحَ مَ، عٍ قَن سَشِ سُننَتَرٍيٍ يَ مَ نَشٍيٍ قَشَشِ سَنتِدّفّمَ رَ. نَ يَافِ نَ عٍ شُن مَ عَلِفِيَمَ.»
٣١ «مِسِرَ شَ قِرَوُنَ نُن عَ شَ سْورِ فَلِيٍ نٍيٍ تٌمَ نّ، عٍ قَ مَدُندُ عٍ شَ سْورِيٍ شَ قٍ رَ نَشٍيٍ قَشَشِ سَنتِدّفّمَ رَ. وٌ مَرِفِ عَلَتَلَ شُي نَن نَ كِ. ٣٢ هَلِ ﭑ تٌ عَ لُ عَ فبَلٌي رَبَ دُنِحَ مَ، قِرَوُنَ نُن عَ شَ سْورِ فَلِيٍ سَمَ نّ سُننَتَرٍيٍ قّ مَ نَشٍيٍ قَشَشِ سَنتِدّفّمَ رَ. وٌ مَرِفِ عَلَتَلَ شُي نَن نَ كِ.»

- عَننَبِ عٍسٍكِيٍلِ
- ←
- ٣٢
- →

© 2015 PBT