- عَننَبِ عٍسٍكِيٍلِ
- ←
- ٢٧
- →

٢٧
سُننُن سُوكِ تِرٍ بّ
١ عَلَتَلَ نَشَ عَ مَسٍن ﭑ بّ، عَ نَشّ، ٢ «عَدَ مَدِ، سُننُن سُوكِ بَ تِرٍ بّ. ٣ عِ شَ عَ قَلَ يِ بْنسْي بّ، نَشَن سَبَتِشِ بَا دّ رَ، نَشَن يُلّيَ رَبَ دُنِحَ بِرِن، ‹عَلَتَلَ يِ نَن مَسٍنشِ؛
وٌ تَن تِرٍ، وٌ نَشّ وٌ تٌقَن دَنفِ بِرِن نَ.
٤ وٌ سّنبّ نُ فبٌ بَا مَ،
وٌ شَ كُنكُي يَءِلَنيِيٍ نُ وَلِمَ عَ قَنيِ رَ.
٥ عٍ نُ سِثِرّ وُرِ رَوَلِمَ كٍلِقٍ سٍنِرِ بْشِ مَ،
عٍ نُ سّدِرِ وُرِ رَوَلِ كٍلِقٍ لِبَن بّلَ رَ.
٦ عٍ نُ كٌندٍ وُرِ يَءِلَن لَالَ رَ نَشَن كٍلِشِ بَسَن.
عٍ نُ سَنتَلِ وُرِ رَوَلِ كٍلِقٍ سِثِرِ بْشِ مَ كُنكُي رَشُنمَسٍ رَ،
عٍ قَ فّمّ تٌقَنيِيٍ رَ سٌ نَ وُرِ كُي.
٧ عِ شَ بّلَ يَءِلَنشِ تَسْشْي تٌقَنيِ نَن نَ كٍلِقٍ مِسِرَ.
دُفِ فبّتّيٍ قَن نُ فبَكُمَ وٌ شَ كُنكُييٍ رَ
نَشٍيٍ قِندِشِ فَرّ دُفِ رَ كٍلِقٍ عٍلِسَهَ بْشِ مَ.
٨ سِدْنكَيٍ نُن عَرَوَدَكَيٍ نَن نُ نَ وٌ شَ لَالَبَيٍ رَ،
تِرٍكَيٍ نَن نُ نَ وٌ شَ كُنكُي رَحّرّيٍ رَ.
٩ فٍبَلِكَيٍ نَن نُ نَ وٌ شَ كُنكُي يَءِلَنيِيٍ رَ.
كُنكُييٍ نُ قَمَ وٌ يِرٍ كٍلِقٍ دُنِحَ بِرِن مَ يُلّيَ رَبَدٍ.›»
١٠ «ثٍرِ سٍكَيٍ، لِدِكَيٍ، نُن ثُتِكَيٍ نَن نُ نَ وٌ شَ سْورِ فَلِيٍ رَ،
عٍ شَ فٍرٍ سٌسٍيٍ نُن عٍ شَ مَكَنتَسٍيٍ نُ فبَكُمَ وٌ شْنيِ نّ.
نَ بِرِن قِندِشِ شِلِ قَنيِ نَن نَ وٌ بّ.
١١ عَرَوَدَ نُن هٍلٍشِ سْورِيٍ نَن نُ وٌ شَ تّتّ مَكَنتَمَ،
فَمَدِكَيٍ نَن نُ مّينِمَ وٌ شَ يِرٍ مَكَنتَشِيٍ مَ،
عٍ شَ فٍرٍ سٌسٍيٍ نُن عٍ شَ مَكَنتَسٍيٍ نُ فبَكُمَ وٌ شْنيِ نّ.
نَ بِرِن قِندِشِ شِلِ قَنيِ نَن نَ وٌ بّ.»
١٢ تَرَ سِسِكَيٍ نُ فبٍتِ، وُرٍ، يْشُي، نُن سُنبُي نَن مَسَرَ مَ وٌ شَ يِرَبَسٍيٍ رَ.
١٣ فِرّكِكَيٍ، تُبَلِكَيٍ، نُن مٍسٍكِكَيٍ نُ كٌنيِيٍ نُن وُرٍ فبٍيلِ نَن مَسَرَ مَ وٌ شَ يِرَبَسٍيٍ رَ.
١٤ تٌفَرَ مَكَيٍ نُ سٌي نُن سٌقَلٍ مْولِ بِرِن نَن مَسَرَ مَ وٌ شَ يِرَبَسٍيٍ رَ.
١٥ دٍدَنكَيٍ نُ سَرٍ سٌمَ وٌ شْنيِ سِلِ حِنيِيٍ نُن وُرِ قَنيِ نَن نَ.
١٦ وٌ تَن نُن عَرَ مِكَيٍ نُ يُلّيَ رَبَمَ وٌ بٌرٍ تَفِ. عٍ نُ فّمّ تٌقَنيِ، فَرّ دُفِ، دُفِ رَوَلِشِ، دُفِ مَسْشْشِيٍ، بَا بُن مَ فّمّ، نُن فّمّ تٌقَنيِ فبٍيلِيٍ نَن مَسَرَ مَ وٌ شَ يِرَبَسٍيٍ رَ.
١٧ يُدَكَيٍ نُن عِسِرَيِلَكَيٍ نُ مّنفِ نُن قُندٍنيِ مَنِيّ نَشٍيٍ كٍلِشِ مِنِتِ بْشِ مَ، دٌنسٍ حْشُنمّيٍ، كُمِ، تُرٍ، نُن سٍرِ نَن مَسَرَ مَ وٌ شَ يِرَبَسٍيٍ رَ.
١٨ دَ مَسِكَيٍ نُ قَمَ وّنِ نَن نَ كٍلِقٍ شٍلٍبٌن نُن يّشّي شَبٍ كٍلِقٍ سَشَرُ، عٍ نُ عٍ مَسَرَ مَ وٌ شَ يِرَبَسٍيٍ رَ.
١٩ دَنَكَيٍ نُن يَوَنِكَيٍ نَشٍيٍ كٍلِشِ عُسَلِ، عٍ نُ وُرٍ، كَسِيَ وُرِ، نُن سٍرِ نَن مَسَرَ مَ وٌ شَ يِرَبَسٍيٍ رَ.
٢٠ دٍدَنكَيٍ نُ قَمَ سٌي مَشِرِ دُفِيٍ نَن نَ.
٢١ عَرَبِكَيٍ نُن كٍدَرِ مَنفّيٍ نُ يُلّيَ رَبَمَ وٌ شْنيِ يّشّييٍ، سِ كٌنتٌنيِيٍ، نُن سِيٍ نَن نَ. ٢٢ سٍيبَ نُن رَ مَ يُلّيٍ نُ سٍ شِرِ حْشُنمّ، فّمّ تٌقَنيِيٍ، نُن شّيمَ نَن مَسَرَ مَ وٌ شَ يِرَبَسٍيٍ رَ.
٢٣ «شَرَنِكَيٍ، كَننٍكَيٍ، عٍدٍنكَيٍ، سٍيبَكَيٍ، عَسِرِيَكَيٍ، نُن كِلِمَدَكَيٍ بِرِن نُ يُلّيَ رَبَمَ وٌ شْنيِ نّ. ٢٤ عٍ نُ قَمَ دُفِ تٌقَنيِيٍ، فَرّ دُفِيٍ، دُفِ تَسْشْييٍ، نُن دُفِ مَسْشْشِيٍ مْولِ بِرِن نَن نَ.»
٢٥ «تَرَ سِسِ كُنكُييٍ نَن وٌ شَ يُلّيَ سٍيٍ مَشَنِنمَ وٌ بّ.
وٌ شَ كٌتٍ فبٌ نَشَن حّرّ مَ بَا مَ.
٢٦ وٌ شَ لَالَ بَيٍ وٌ شَنِنمَ يِرٍ مَكُيٍ بَا مَ،
كْنْ قٌيٍ نَشَن كٍلِمَ سٌفٍتٍدٍ مَبِرِ، عَ وٌ مَدُلَمَ نّ بَا مَ.
٢٧ وٌ شَ نَاقُلِ، وٌ شَ يُلّيَ سٍيٍ، وٌ شَ يِرَبَسٍيٍ،
وٌ شَ كُنكُي رَفِيٍ، وٌ شَ كُنكُي يَءِلَنيِيٍ، وٌ شَ سْورِيٍ، وٌ شَ يُلّيٍ،
مِشِ بِرِن نَشٍيٍ نَ وٌ شَ كُنكُييٍ كُي،
عٍ مَدُلَمَ نّ نَ فبَلٌي لْشْي.
٢٨ كُنكُي رَحّرّيٍ فبٍلٍفبٍلٍ شُي مّمَ نّ كٍلِقٍ بَا دّ رَ.
٢٩ لَالَ بَيٍ، كُنكُي رَحّرّيٍ بِرِن تِمَ بَا دّ رَ نَ قٍ مَ.
٣٠ عٍ وَ مَ، عٍ شَ سُننُنيِ شُي رَتٍمَ وٌ شَ فبَلٌي شَ قٍ رَ،
عٍ شُبٍ سٌ عٍ شُنيِيٍ مَ وٌ شَ حْن قٍ تّمُي.
٣١ عٍ عٍ شُنيِيٍ بِمَ نّ سُننُنيِ كُي، عٍ سُننُن دُفِيٍ رَفٌرٌ عٍ مَ.
عٍ وَ عٍ شُي عِتٍشِ رَ، عٍ بْحّ تْورْ مَ نّ كِ قَنيِ رَ.»
٣٢ «نَ بِرِن كُي عٍ سُننُن سُوكِ ندٍ بَمَ نّ وٌ بّ، عَ قَلَقٍ رَ،
‹سِ مُندُن حْنمَ يِ كِ عَلْ تِرٍ حْنشِ كِ نَشّ؟›
٣٣ وٌ شَ يُلّيَ كٌتٍ تٌ حّرّ مَ بَا مَ،
حَمَنّيٍ نُ حّلّشِنمَ نّ وٌ شَ يِرَبَسٍيٍ رَ.
وٌ شَ نَاقُلِ نُن وٌ هَرِفٍ نَن نُ عَ نِيَمَ دُنِحَ مَنفّيٍ شَ بَننَيَ سْتْ.
٣٤ كْنْ يَكْسِ بَا تَن بَرَ وٌ شُن نَكَنَ،
عَ بَرَ وٌ شَ كٌتٍ نُن وٌ شَ مِشِيٍ دٌن فبِكِ.
٣٥ مِشِ نَشٍيٍ سَبَتِشِ بَا دّ، عٍ بَرَ فَاشُ،
هَلِ مَنفّيٍ دّ بَرَ عِشَرَ.
٣٦ يُلّ نَشٍيٍ نَ دُنِحَ،
عٍ بِرِن بَرَ كَابَ وٌ شَ فبَلٌي شَ قٍ رَ.
وٌ شَ قٍ بَرَ حْن كٍرٍنيِ رَ.»

- عَننَبِ عٍسٍكِيٍلِ
- ←
- ٢٧
- →

© 2015 PBT