- يّتّ سْتْي
- ←
- ٢٦
- →

٢٦
هْرْ مْلِنفِرَ تِقٍ
١ «عِ شَ عَلَ شَ هْرْ مْلِنفِرَ يَءِلَن سُوَ دُفِ قُ رَ، نَشٍيٍ رَشُنمَشِ فّسّ مْولِ سَشَن نَ، فّسّ فّرّ دَاشِ، فّسّ بُلُ دَاشِ، نُن فّسّ فبٍيلِ. نَ فّسّ شَ مَلٍكّيٍ سَوُرّ رَ مِنِ دُفِيٍ مَ. عَ شَ تٌقَن كِ قَنيِ. ٢ دُفِ بِرِن شَ كُيَ نْنفْن مْشْحّن نُن سٌلٌمَسَشَن، عَ شَ عِفبٌ نْنفْن نَانِ. عٍ كُيّ نُن عٍ عِفبٌيَ شَ لَن. ٣ دُفِ سُولِ شَ دّفّ عٍ بٌورٍ رَ، دُفِ سُولِ فبّتّ قَن شَ دّفّ عٍ بٌورٍ رَ. نَ كُي نَ دُفِ قُ بَرَ قِندِ دُفِ قِرِن نَ. ٤ عِ شَ فّسّ فّرّ دَاشِ دّفّ نَ دُفِ سِنفٍ دّ كِرِ مَ، عَ نُن نَ دُفِ قِرِن ندٍ دّ كِرِ مَ. ٥ عِ شَ فّسّ تٌنفٌ سُولِ دّفّ نَ قِرِنيِ دّ كِرِ مَ عَلَكٌ عٍ بِرِن شَ لَن عٍ بٌورٍ مَ. ٦ نَ دَنفِ شَنبِ عِ شَ سُشُسٍ تٌنفٌ سُولِ يَءِلَن شّيمَ رَ، عِ قَ نَ دُفِ قِرِنيِيٍ رَلَن عٍ بٌورٍ رَ نَ سُشُسٍيٍ رَ. نَ نَن عَ نِيَمَ هْرْ مْلِنفِرَ شَ قِندِ دُفِ كٍرٍن نَ.»
٧ «عِ شَ دُفِ قُ نُن كٍرٍن سْشْ سِ شَبٍ رَ، نَشٍيٍ عَلَ شَ هْرْ مْلِنفِرَ مَكٌتٌمَ. ٨ دُفِ كٍرٍن شَ كُيَ نْنفْن تٌنفٌ سَشَن، عَ شَ عِفبٌ نْنفْن نَانِ. نَ دُفِ قُ نُن كٍرٍنيِ بِرِن شَ لَن. ٩ عِ شَ دُفِ سُولِ دّفّ عٍ بٌورٍ رَ، عٍ شَ قِندِ دُفِ كٍرٍن نَ. نَ دُفِ سٍننِ نَشٍيٍ لُشِ، عِ شَ عٍ قَن دّفّ عٍ بٌورٍ رَ. نَ دُفِ سٍننِ ندٍ سِنفَنمَ بَنشِ يَتَفِ نَن شُن مَ. ١٠ عِ شَ فّسّ تٌنفٌ سُولِ دّفّ نَ دُفِ سِنفٍ رَ، عَ نُن نَ دُفِ قِرِن ندٍ رَ. ١١ نَ دَنفِ شَنبِ عِ شَ سُشُسٍ تٌنفٌ سُولِ يَءِلَن وُرٍ فبٍيلِ رَ، عِ قَ نَ دُفِ قِرِنيِيٍ رَلَن عٍ بٌورٍ رَ نَ سُشُسٍيٍ رَ. نَ نَن عَ نِيَمَ نَ بِرِن شَ قِندِ دُفِ كٍرٍن نَ نَشَن عَلَ شَ هْرْ مْلِنفِرَ مَكٌتٌمَ. ١٢ نَ دُفِ شَ مَيِفبٌي كّحَ مَ دْنشْي تَفِ سِنفَنمَ هْرْ مْلِنفِرَ نَن شَنبِ رَ. ١٣ نَ دُفِ شَ كُيّ كّحَ نَ كِ نَشّ، نْنفْن كٍرٍن نَن لُمَ نَ سّيتِ قِرِنيِيٍ مَ، عَلَكٌ هْرْ مْلِنفِرَ شَ مَكٌتٌ.»
١٤ «نَ دَنفِ شَنبِ عِ شَ مَكٌتٌسٍ فبّتّ يَءِلَن يّشّي كٌنتٌنيِ كِرِ رَ، نَشَن سٌشِ عَ فبٍيلِ رَ. عِ مَن شَ مَكٌتٌسٍ فبّتّ يَءِلَن ثٍرٍ مُي كِرِ رَ.»
١٥ «عِ شَ كَسِيَ وُرِ شَبَ شٍبٍنيِيٍ رَ هْرْ مْلِنفِرَ تِمَ نَشٍيٍ مَ. ١٦ كَنكَن شَ كُيَ نْنفْن قُ، عَ شَ عِفبٌ نْنفْن كٍرٍن نُن عَ تَفِ. ١٧ سُشُسٍ قِرِن شَ لُ هْرْ مْلِنفِرَ شٍبٍنيِ بِرِن مَ عٍ كَقُمَ عٍ بٌورٍ مَ نَشٍيٍ رَ. ١٨ شٍبٍنيِ مْشْحّن نَن تِمَ هْرْ مْلِنفِرَ يِرٍقَنيِ مَ. ١٩ سَنبُنيِ فبٍتِ دَاشِ تٌنفٌ نَانِ نَن سَمَ نَ شٍبٍنيِ مْشْحّن بُن مَ، شٍبٍنيِ كٍرٍن، سَنبُنيِ قِرِن. عٍ شَ لُ شٍبٍنيِ سُشُسٍيٍ قّ مَ. ٢٠ شٍبٍنيِ مْشْحّن نَن تِمَ هْرْ مْلِنفِرَ كْولَ قَن مَ، ٢١ عَ نُن عٍ سَنبُنيِ فبٍتِ دَاشِ تٌنفٌ نَانِ، شٍبٍنيِ كٍرٍن، سَنبُنيِ قِرِن. ٢٢ شٍبٍنيِ سٍننِ نَن تِمَ هْرْ مْلِنفِرَ شَنبِ رَ سٌفٍفٌرٌدٍ مَبِرِ. ٢٣ عِ شَ شٍبٍنيِ قِرِن يَءِلَن تُشُييٍ بّ هْرْ مْلِنفِرَ شَنبِ رَ، ٢٤ نَشٍيٍ قُفٍ نُن لَنبَنيِ لَنمَ عٍ بٌورٍ مَ، عٍ شِرِ قُفٍ رَ سٍ دِفِلِنشِ رَ. نَ تُشُي قِرِنيِ شَ يَءِلَن نَ كِ. ٢٥ نَ بِرِن لَنمَ شٍبٍنيِ سٌلٌمَسَشَن نَن مَ، عَ نُن عٍ سَنبُنيِ فبٍتِ دَاشِ قُ نُن سٍننِ، شٍبٍنيِ كٍرٍن، سَنبُنيِ قِرِن.»
٢٦ «عِ شَ وُرِ سُولِ يَءِلَن كَسِيَ وُرِ رَ، هْرْ مْلِنفِرَ شٍبٍنيِيٍ تِمَ نَشٍيٍ مَ. سُولِ رَوَلِ سّيتِ كٍرٍن مَ، ٢٧ سُولِ رَوَلِ بٌورٍ سّيتِ مَ، سُولِ رَوَلِمَ هْرْ مْلِنفِرَ شَنبِ رَ سٌفٍفٌرٌدٍ مَبِرِ. ٢٨ وُرِ نَشَن لُمَ عَ تَفِ، نَ دَنفِمَ شٍبٍنيِيٍ نَن شُن مَ، عَ كٍلِ سّيتِ سِنفٍ عَ سَ دْشْ بٌورٍ رَ. ٢٩ نَ شٍبٍنيِيٍ، نُن نَ وُرِيٍ، نُن سٍ دِفِلِنشِيٍ وُرِ سٌمَ نَشٍيٍ كُي، عِ شَ شّيمَ مَسٌ نَ بِرِن مَ. ٣٠ عِ شَ نَ هْرْ مْلِنفِرَ تِ عَلْ ﭑ عِ يَمَرِشِ كِ نَشّ فٍيَ قَرِ.»
٣١ «عِ شَ سُوَ دُفِ يَءِلَن فّسّ فبٍيلِ نُن فّسّ بُلُ دَاشِ رَ. مَلٍكّ سَوُرّيٍ شَ دّفّ نَ مَ، عَ شَ تٌقَن كِ قَنيِ. ٣٢ عِ شَ عَ فبَكُ كَسِيَ وُرِ نَانِ رَ شّيمَ مَسٌشِ نَشٍيٍ مَ، عٍ تِشِ فبٍتِ سَنبُنيِيٍ مَ. سُشُسٍ نَشٍيٍ دُفِ شِرِ مَ وُرِيٍ مَ، شّيمَ شَ مَسٌ نٍيٍ قَن مَ. ٣٣ عِ نَ فّ دُفِ فبَكُدٍ نَ سُشُسٍيٍ رَ، عِ شَ سَاتّ كَنكِرَ دْشْ عَ شَنبِ رَ. نَ كِ، نَ دُفِ لُمَ نَ يِرٍ قِرِن تَفِ رَ، نَشَن شِلِ يِرٍ سّنِيّنشِ عَ نُن نَشَن شِلِ يِرٍ سّنِيّنشِ قِسَمَنتٍ. ٣٤ عِ شَ سَاتّ كَنكِرَ دّ رَكٌتٌ عَ دّرَكٌتٍ رَ يِرٍ سّنِيّنشِ قِسَمَنتٍ كُي. نَ دّرَكٌتٍ سٍ قِندِشِ شُنسَرٍ يِرٍ نَن نَ. ٣٥ عِ شَ تٍيبِلِ تَن دْشْ هْرْ مْلِنفِرَ كْولَ مَ، لَنثُي دْشْسٍ شَ لُ عَ يَ رَ يِرٍقَنيِ مَ.»
٣٦ «عِ شَ سُوَ دُفِ فبّتّ يَءِلَن فّسّ فّرّ دَاشِ، فّسّ بُلُ دَاشِ، نُن فّسّ فبٍيلِ رَ هْرْ مْلِنفِرَ سٌدٍ. عِ شَ عَ مَسْشْ عَ قَنيِ رَ، عَ شَ تٌقَن. ٣٧ عِ شَ عَ فبَكُ وُرِ سُولِ مَ نَشٍيٍ يَءِلَنشِ كَسِيَ وُرِ رَ، شّيمَ مَسٌشِ نَشٍيٍ مَ، عٍ تِشِ فبٍتِ سَنبُنيِيٍ مَ. سُشُسٍ نَشٍيٍ دُفِ شِرِ مَ وُرِيٍ مَ، نٍيٍ يَءِلَنشِ وُرٍ فبٍيلِ رَ.»

- يّتّ سْتْي
- ←
- ٢٦
- →

© 2015 PBT