- عٍبُرُ
- ←
- ٧
- →

٧
سّرّشّدُبّ مٍلٍكِسٍدٍكِ
١ مٍلٍكِسٍدٍكِ نَن نُ نَ سَلَمُ مَنفّ رَ، عَ مَن نُ قِندِشِ عَلَ شِلِ شُنفبٍ كَنيِ شَ سّرّشّدُبّ نَن نَ. عِبُرَهِمَ تٌ فّ مَنفّ ندٍيٍ شُن نَكَنَدٍ، مٍلٍكِسٍدٍكِ نَشَ سَ نَرَلَن عَ رَ، عَ دُبَ عَ بّ. ٢ عِبُرَهِمَ نَشَ قَرِلّ قِ عَ مَ. مٍلٍكِسٍدٍكِ شِلِ قَسَرِشِ يِ كِ «مَنفّ تِنشِنشِ.» عَ مَن نُ قِندِشِ سَلَمُ مَنفّ نَن نَ، نَشَن شِلِ قَسَرِ مَ يِ كِ «بْحّسَ مَنفّ.» ٣ عَ بَبَ مُ كٌلٌن، عَ نفَ مُ كٌلٌن، عَ شَ تَرُشُي مُ كٌلٌن. عَ شَ سِمَيَ قْلْشِ تّمُي نَشّ، عَ نُن عَ حْن تّمُي، نَ قَن مُ كٌلٌن. نَ كُي، عَ لُشِ نّ عَلْ عَلَ شَ دِ، نَشَن قِندِشِ سّرّشّدُبّ رَ عَبَدَن.
٤ وٌ عَ مَتٌ مٍلٍكِسٍدٍكِ تِدٍ نُ فبٌشِ كِ نَشّ. هَلِ وٌن بَبَ عِبُرَهِمَ، عَ نَشَن سْتْ عَ وَ سَسٌ سٍ رَ، عَ نَشَ نَ قَرِلّ قِ عَ مَ. ٥ عَلَ شَ سّرِيّ عَ قَلَمَ حَمَ شَ قَرِلّ سٌ لٍوِ بْنسْي يِ رَ، نَشَن قِندِشِ سّرّشّدُبّيٍ رَ. نَ حَمَ قَن كٍلِشِ عِبُرَهِمَ بْنسْي نّ، عٍ قِندِ لٍوِ نفَشَكٍرٍنيِيٍ نَن نَ.
٦ كْنْ مٍلٍكِسٍدٍكِ تَن، هَلِ عَ تٌ مُ نُ نَ لٍوِ بْنسْي شَ تَرُشُي كُي، عِبُرَهِمَ نَشَ قَرِلّ سٌ عَ يِ رَ. مٍلٍكِسٍدٍكِ نَشَ دُبَ عِبُرَهِمَ لَايِدِ كَنيِ بّ. ٧ بِرِن عَ كٌلٌن مِشِ نَشَن دُبَمَ عَ بٌورٍ بّ، عَ تِدٍ فبٌ نَ كَنيِ بّ.
٨ لٍوِ شَ مِشِ نَشٍيٍ قَرِلّ رَ سُشُمَ، عٍ قَشَمَ نّ، كْنْ مٍلٍكِسٍدٍكِ تَن مُ قَشَشِ. ٩ نَ كُي، عَ لُشِ نّ عَلْ لٍوِ، نَشَن لُمَ قَرِلّ رَ سُشُ رَ، عَ نُ بَرَ قَرِلّ قِ مٍلٍكِسٍدٍكِ مَ عِبُرَهِمَ سَابُي رَ، ١٠ بَرِ مَ لٍوِ بْنسْي نُ نَ عَ بٍنبَ عِبُرَهِمَ قَتٍ عِ، عَ نَرَلَن مٍلٍكِسٍدٍكِ رَ تّمُي نَشّ.
١١ شَ عَ سَ لِ قٍ بِرِن نُ نْمَ كَمَلِدٍ لٍوِ بْنسْي شَ سّرّشّدُبّحَ سَابُي رَ نُ، حَمَ عَلَ شَ سّرِيّ سْتْشِ نَشَن نَ، عٍ هَيِ مُ نُ نَ مٍلٍكِسٍدٍكِ شَ سّرّشّدُبّحَ مَ نُ، نَشَن مُ قَتَنشِ هَرُنَ بْنسْي رَ. ١٢ سّرّشّدُبّحَ نَ مَسَرَ، يَامَرِ قَن شَ مَسَرَ.
١٣ يِ مَسٍنيِ بِرِن قَلَشِ مِشِ نَشَن مَ قٍ رَ، عَ كٍلِشِ بْنسْي نّ سّرّشّدُبّ مُ نَ بْنسْي نَشّ. ١٤ بِرِن عَ كٌلٌن عَ وٌن مَرِفِ كٍلِشِ يُدَ بْنسْي نّ. عَننَبِ مُنسَ مُ يَامَرِ يٌ قِ نَ بْنسْي مِشِيٍ مَ عٍ شَ سّرّشّدُبّ وَلِ رَبَ.
١٥ مُشُ نَشَن مَسٍنشِ، عَ قِيشّ، بَرِ مَ سّرّشّدُبّ فبّتّ بَرَ مِنِ، نَشَن مَنِيَ مٍلٍكِسٍدٍكِ رَ، ١٦ نَشَن مُ قِندِشِ سّرّشّدُبّ رَ عَ بْنسْي شَ قٍ رَ. نَ كَنيِ قِندِشِ سّرّشّدُبّ رَ، بَرِ مَ قَشّ مُ نْ عَ رَ. ١٧ يِ سٍيدٍحْشْيَ بَرَ رَبَ عَ شَ قٍ رَ،
«عِ قِندِشِ سّرّشّدُبّ نَن نَ عَبَدَن، مٍلٍكِسٍدٍكِ دَاشِ.»
١٨ يَامَرِ سِنفٍ بَرَ بَ نَ عَ شَ سّنبّتَرٍيَ شَ قٍ رَ، عَ مُ نُ نْمَ عَ شَ وَلِ رَبَدٍ. ١٩ نَ يَامَرِ مُ نْ قٍقٍ رَكَمَلِدٍ، كْنْ قٍ نّينّ بَرَ مِنِ وٌن شَشِلِ تِمَ نَشَن نَ، نَشَن نْمَ وٌن مَلِدٍ وٌن مَكْرّدٍ عَلَ رَ.
٢٠ نَ قٍ نّينّ مُ تِشِ مَرَكَلِ شَنبِ. ٢١ سّرّشّدُبّ سِنفٍيٍ بَرَ وَلِ سُشُ مَرَكَلِ شَنبِ، كْنْ عِسَ نَن قِندِشِ سّرّشّدُبّ رَ يِ مَرَكَلِ رَ عَلَ نَشَن مَسٍنشِ،
«مَرِفِ بَرَ عَ كَلِ، عَ مُ عَ شَ نَتّ مَسَرَ مَ؛
عِ تَن نَن قِندِشِ سّرّشّدُبّ رَ عَبَدَن.»
٢٢ نَ كُي، عَلَ بَرَ سَاتّ تٌنفٌ وٌن بّ عِسَ سَابُي رَ، نَشَن قَن بٌورٍ بّ.
٢٣ نَ شَنبِ، سّرّشّدُبّ سِنفٍيٍ نُ وُيَ، بَرِ مَ عٍ تٌ قَشَ، مِشِ فبّتّيٍ نُ تِمَ عٍ حْشْي رَ. ٢٤ كْنْ عِسَ تَن مُ قَشَمَ، عَ بُمَ نّ عَبَدَن. عَ شَ سّرّشّدُبّحَ مُ رَدَنفِمَ مِشِ فبّتّيٍ مَ. ٢٥ نَ نَن عَ تٌشِ عَ نْمَ مِشِ رَكِسِدٍ نَشَن عَ مَكْرّ مَ عَلَ رَ عَ تَن سَابُي رَ. عَ حِحّ تٌ عَ رَ، عَ نْمَ قِندِدٍ عٍ شَ سَابُي قَنيِ رَ عَلَ يِرٍ عَبَدَن.
٢٦ وٌن هَيِ نَ نَ سّرّشّدُبّ كُنتِفِ مْولِ نَن مَ نَشَن سّنِيّن، يُنُبِ مُ نَ نَشَن مَ، نَشَن مُ قٍ حَاشِ يٌ كٌلٌن، نَشَن مُ لُمَ يُنُبِتْييٍ يَ مَ، نَشَن شَ قٍ عِتٍشِ دَنفِقٍ كٌورٍ رَ. ٢٧ عِسَ مُ لُمَ عَلْ بٌورٍ سّرّشّدُبّ كُنتِفِيٍ، نَشٍيٍ لَنمَ عٍ شَ سّرّشّ بَ لْشْ يٌ لْشْ عٍ شَ يُنُبِيٍ شَ قٍ رَ، عَ نُن حَمَ شَ يُنُبِيٍ شَ قٍ رَ. عَ تَن بَرَ عَ يّتّ بَ سّرّشّ رَ كٍرٍنيِ رَ. ٢٨ يَامَرِ سِنفٍ نُ مِشِ سّنبّتَرٍيٍ نَن تِمَ سّرّشّدُبّ كُنتِفِيٍ رَ، كْنْ نَ مَرَكَلِ نّينّ نَشَن قَشِ نَ يَامَرِ سِنفٍ دَنفِ شَنبِ، عَ بَرَ عَلَ شَ دِ تِ سّرّشّدُبّ كُنتِفِ رَ، نَشَن بَرَ فّ كَمَلِدٍ عَبَدَن.

- عٍبُرُ
- ←
- ٧
- →

© 2015 PBT