- كْنتِ تِقٍ
- ←
- ٣١
- →

٣١
مَدِيَنكَيٍ فٍرٍقٍ
١ عَلَتَلَ نَشَ يِ مَسٍنيِ تِ مُنسَ بّ، ٢ «عِ شَ عِسِرَيِلَكَيٍ فبٍ حْشْ مَدِيَنكَيٍ مَ. عِ نَ فّ نَ رَ، عِ قَ تَا مَسَرَ.» ٣ مُنسَ نَشَ عَ قَلَ حَمَ بّ، «شّمّ ندٍيٍ شَ فٍرٍ سٌسٍيٍ تٌنفٌ مَدِيَن شِلِ مَ وٌ فبٍ حْشْدٍ عَلَتَلَ شِلِ رَ. ٤ عِسِرَيِلَ بْنسْي بِرِن شَ مِشِ وُلُ كٍرٍن كٍرٍن بَ فٍرٍ سٌي رَ.»
٥ عِسِرَيِلَ بْنسْي قُ نُن قِرِن نَشَ مِشِ وُلُ كٍرٍن كٍرٍن بَ فٍرٍ سٌي رَ. ٦ مُنسَ نَشَ نَ سْورِ وُلُ قُ نُن قِرِن شّي فٍرٍ تِدٍ. عٍلٍيَسَرِ سّرّشّدُبّ شَ دِ شّمّ قِنٍشَسِ نَشَ عٍ مَتِ، سٍ سّنِيّنشِيٍ نُ نَ عَ يِ رَ، عَ نُن سَرَ نَشٍيٍ تْنشُمَ قِمَ عٍ بٌورٍ مَ فٍرٍ شَ قٍ رَ. ٧ عٍ نَشَ سِفَ فٍرٍ تِدٍ مَدِيَن شِلِ مَ، عَلْ عَلَتَلَ عَ يَمَرِ كِ نَشّ مُنسَ بّ. عٍ نَشَ نَ شّمّيٍ بِرِن قَشَ، ٨ عَ نُن مَدِيَن مَنفّ سُولِ؛ عٍقِ، رٍكٍمِ، سُورُ، شُرُ، نُن رٍبَ. عٍ نَشَ بٍيٌرِ شَ دِ شّمّ بَلَمِ قَن قَشَ سَنتِدّفّمَ رَ. ٩ عٍ نَشَ مَدِيَن فِنّيٍ نُن عٍ شَ دِ بِرِن قِندِ كٌنيِيٍ رَ. عٍ نَشَ عٍ شَ شُرُ سٍيٍ، عٍ شَ فْورّيٍ، نُن عٍ هَرِفٍ بِرِن تٌنفٌ. ١٠ عٍ نَشَ عٍ شَ تَايٍ نُن عٍ شَ دَاشَيٍ فَن. ١١ عٍ نَشَ عٍ شَ هَرِفٍ، عٍ شَ شُرُ سٍيٍ، نُن عٍ شَ فِنّيٍ سُشُ، ١٢ عٍ عٍ شَنِن مُنسَ، عٍلٍيَسَرِ، نُن عِسِرَيِلَ حَمَ شْن مَ عٍ يٌنكِندٍ مٌوَبَ قِيلِ مَ، يُرُدّن شُرٍ دّ عِ، يٍرِكٌ يَ تَفِ.
١٣ مُنسَ، عٍلٍيَسَرِ سّرّشّدُبّ، نُن عِسِرَيِلَ حَمَ يَرٍرَتِيٍ نَشَ عٍ رَلَن يٌنكِندٍ قَرِ مَ. ١٤ مُنسَ نَشَ شْنْ سْورِ وُلُ شُنيِيٍ نُن سْورِ كّمّ شُنيِيٍ مَ، عَ عَ قَلَ عٍ بّ، ١٥ «مُنقٍ رَ وٌ مُ يِ فِنّيٍ قَشَ؟ ١٦ عٍ تَن نَن بِرَ بَلَمِ شَ مَرَ سِ قْشْ رَ، عٍ عِسِرَيِلَكَيٍ رَ مِنِ عَلَتَلَ شَ كِرَ شْن ثٍيٌرِ، عَلَتَلَ قَ فبَلٌي رَفٌرٌ عَ شَ حَمَ مَ. ١٧ عَوَ، يَكْسِ، وٌ شّمّ دِ مّ بِرِن قَشَ، عَ نُن فِنّ نَشٍيٍ بَرَ شّمّ قٍ كٌلٌن. ١٨ فِنّ دِ مّدِيٍ تَن، وٌ شَ نٍيٍ رَفَتَ وٌ يّتّ بّ. ١٩ وٌ تَن نَشٍيٍ بَرَ مِشِ قَشَ، شَ نَ مُ وٌ بَرَ دِن قُرٍ رَ، وٌ شَ لُ يٌنكِندٍ قَرِ مَ شِ سٌلٌقٍرٍ، عَ نُن مِشِيٍ وٌ نَشٍيٍ سُشُ فٍرٍ كُي. وٌ شَ وٌ يّتّ نُن وٌ شَ مِشِ سُشُشِيٍ رَ سّنِيّن عَ شِ سَشَن ندٍ نُن عَ شِ سٌلٌقٍرٍ ندٍ. ٢٠ وٌ شَ وٌ شَ دُفِيٍ قَن نَسّنِيّن عَ نُن سٍيٍ نَشَن تَن بِرِن نَقَلَشِ كِرِ، سِ شَبٍ، نُن وُرِ رَ.»
٢١ عٍلٍيَسَرِ سّرّشّدُبّ نَشَ عَ قَلَ سْورِيٍ بّ نَشٍيٍ فٍرٍ تِشِ، «عَلَتَلَ شَ سّرِيّ نَن يَ عَ نَشَن مَسٍنشِ مُنسَ بّ؛ ٢٢ شّيمَ، فبٍتِ، وُرٍ فبٍيلِ، وُرٍ، يْشُي، نُن سُنبُي، ٢٣ سٍ نَشَن بِرِن مُ فَنمَ تّ رَ، وٌ شَ عَ رَ سٌ تّ، عَ شَ سّنِيّن. نَ دَنفِ شَنبِ وٌ مَن شَ عَ رَ سّنِيّن يٍ رَ. سٍ نَشَن مُ نْمَ رَ سٌدٍ تّ، وٌ شَ نَ رَ سّنِيّن يٍ رَ. ٢٤ وٌ شَ وٌ شَ دُفِيٍ شَ عَ شِ سٌلٌقٍرٍ ندٍ. نَ تّمُي وٌ بَرَ سّنِيّن، وٌ قَ نْمَ سٌدٍ يٌنكِندٍ.»
سْتْسٍ عِتَشُنقٍ
٢٥ عَلَتَلَ نَشَ عَ مَسٍن مُنسَ بّ، ٢٦ «عِ تَن، عٍلٍيَسَرِ سّرّشّدُبّ، نُن عِسِرَيِلَ كُنتِفِيٍ، وٌ شَ يِ مِشِ سُشُشِيٍ، نُن عٍ شَ شُرُ سٍيٍ كْنتِ، وٌ نَشٍيٍ سْتْشِ فٍرٍ كُي. ٢٧ عِ شَ عٍ عِتَشُن سْورِيٍ نُن حَمَ رَ. ٢٨ سْورِيٍ فبٍ يَ مَ، عِ شَ مِشِ كٍرٍن تٌنفٌ مِشِ كّمّ سُولِ يٌ مِشِ كّمّ سُولِ تَفِ، عَ شَ قِندِ ﭑ فبٍ رَ. شُرُ سٍيٍ قَن نَ كِ، كّمّ سُولِ يٌ كّمّ سُولِ، عِ كٍرٍن نَن تٌنفٌمَ عٍ يَ مَ ﭑ بّ. عَ قِندِ نِنفٍيٍ رَ، عَ قِندِ سٌقَلٍيٍ رَ، عَ قِندِ شُرُ سٍ لَنمَيٍ رَ. ٢٩ عِ شَ نٍيٍ بَ سْورِيٍ فبٍ يَ مَ، عِ عٍ قِ عٍلٍيَسَرِ سّرّشّدُبّ مَ عَلَتَلَ شِلِ رَ. ٣٠ عِسِرَيِلَ حَمَ فبٍ يَ مَ، عِ شَ مِشِ كٍرٍن تٌنفٌ مِشِ تٌنفٌ سُولِ يٌ مِشِ تٌنفٌ سُولِ يَ مَ، كّمّ سُولِ يٌ كّمّ سُولِ، عِ كٍرٍن نَن تٌنفٌمَ عٍ يَ مَ ﭑ بّ. عَ قِندِ نِنفٍيٍ رَ، عَ قِندِ سٌقَلٍيٍ رَ، عَ قِندِ شُرُ سٍ لَنمَيٍ رَ. عِ شَ نٍيٍ سٌ لٍوِ بْنسْي يِ رَ، نَشٍيٍ عٍ حْشْ سَشِ ﭑ مَ هْرْ مْلِنفِرَ شْن.»
٣١ مُنسَ نُن عٍلٍيَسَرِ سّرّشّدُبّ نَشَ عَ رَبَ، عَلْ عَلَتَلَ عَ يَمَرِ كِ نَشّ مُنسَ بّ. ٣٢ نَشَن سْتْ فٍرٍ كُي، عَ شَسَبِ لَن شُرُ سٍ لَنمَ وُلُ كّمّ سٍننِ وُلُ تٌنفٌ سٌلٌقٍرٍ نُن سُولِ نَن مَ، ٣٣ نِنفٍ وُلُ تٌنفٌ سٌلٌقٍرٍ نُن قِرِن، ٣٤ سٌقَلٍ وُلُ تٌنفٌ سٍننِ نُن كٍرٍن، ٣٥ فِنّ نَشٍيٍ مُ شّمّ قٍ كٌلٌن، مِشِ وُلُ تٌنفٌ سَشَن نُن قِرِن. ٣٦ سّيتِ نَشَن قِشِ سْورِيٍ مَ نَشٍيٍ فٍرٍ تِ، عَ شَسَبِ نَشَ لَن شُرُ سٍ لَنمَ وُلُ كّمّ سَشَن وُلُ تٌنفٌ سَشَن نُن سٌلٌقٍرٍ كّمّ سُولِ مَ. ٣٧ عَلَتَلَ فبٍ نَشَن بَ نَ رَ، نَ نَشَ لَن شُرُ سٍ لَنمَ كّمّ سٍننِ تٌنفٌ سٌلٌقٍرٍ نُن سُولِ مَ. ٣٨ نِنفٍ نَشٍيٍ قِشِ سْورِيٍ مَ، عٍ شَسَبِ نَشَ لَن وُلُ تٌنفٌ سَشَن نُن سٍننِ مَ. عَلَتَلَ فبٍ نَشَن بَ نَ رَ، نَ نَشَ لَن نِنفٍ تٌنفٌ سٌلٌقٍرٍ نُن قِرِن مَ. ٣٩ سٌقَلٍ نَشٍيٍ قِشِ سْورِيٍ مَ، عٍ شَسَبِ نَشَ لَن وُلُ تٌنفٌ سَشَن كّمّ سُولِ مَ. عَلَتَلَ فبٍ نَشَن بَ نَ رَ، نَ نَشَ لَن سٌقَلٍ تٌنفٌ سٍننِ نُن كٍرٍن مَ. ٤٠ مِشِ نَشٍيٍ قِشِ سْورِيٍ مَ، عٍ شَسَبِ نَشَ لَن وُلُ قُ نُن سٍننِ مَ. عَلَتَلَ فبٍ نَشَن بَ نَ رَ، نَ نَشَ لَن مِشِ تٌنفٌ سَشَن نُن قِرِن مَ. ٤١ مُنسَ نَشَ عَلَتَلَ فبٍ قِ عٍلٍيَسَرِ سّرّشّدُبّ مَ، عَلْ عَلَتَلَ عَ يَمَرِ كِ نَشّ.
٤٢ عِسِرَيِلَ حَمَ فبٍ، مُنسَ نَشَن سٌ عٍ يِ رَ، نَشَن مُ نُ نَ سْورِيٍ فبٍ يَ مَ، ٤٣ نَ قِندِشِ شُرُ سٍ لَنمَيٍ وُلُ كّمّ سَشَن تٌنفٌ سَشَن نُن سٌلٌقٍرٍ كّمّ سُولِ نَن مَ، ٤٤ عَ نُن نِنفٍ وُلُ تٌنفٌ سَشَن نُن سٍننِ، ٤٥ عَ نُن سٌقَلٍ وُلُ تٌنفٌ سَشَن كّمّ سُولِ، ٤٦ عَ نُن مِشِ وُلُ قُ نُن سٍننِ. ٤٧ نَ كُي، شُرُ سٍيٍ بَ، مِشِيٍ بَ، تٌنفٌ سُولِ يٌ تٌنفٌ سُولِ، مُنسَ نَشَ كٍرٍن كٍرٍن بَ عَ بِرِن نَ، عَ عٍ سٌ لٍوِ بْنسْي يِ رَ، نَشٍيٍ عٍ حْشْ سَشِ عَلَتَلَ شَ هْرْ مْلِنفِرَ شْن، عَلْ عَلَتَلَ عَ يَمَرِ عَ بّ كِ نَشّ.
تَنتُي هَدِيَ
٤٨ سْورِ كّمّ شُنيِيٍ نُن سْورِ وُلُ شُنيِيٍ نَشَ قَ مُنسَ يِرٍ، ٤٩ عٍ عَ قَلَ عَ بّ، «مُشُ تَن عِ شَ كٌنيِيٍ، مُشُ بَرَ سْورِيٍ كْنتِ نَشٍيٍ نُ نَ مُشُ شَ يَامَرِ بُن مَ. عٍ بِرِن نَ نَ. ٥٠ نَ نَن عَ تٌشِ مُشُ بَرَ قَ هَدِيَيٍ رَ عَلَتَلَ بّ شُنسَرٍ شَ قٍ رَ. كَنكَن بَرَ قَ عَ سْتْسٍيٍ رَ عَلْ بّلّشّرَ سٌي، شُرُندّيٍ، تُلِرَ سٌي، نُن كْنمَفٌرٍ شّيمَ دَاشِ.»
٥١ مُنسَ نُن عٍلٍيَسَرِ سّرّشّدُبّ نَشَ نَ سٍيٍ شّيمَ دَاشِ رَ سُشُ عٍ يِ رَ. ٥٢ نَ شّيمَ بِرِن، سْورِ شُنيِيٍ قَ نَشَن نَ عَلَتَلَ بّ، عَ شَسَبِ لَن قَيِدَ شّيمَ كِلٌ كّمّ تٌنفٌ سٌلٌقٍرٍ نَن مَ. ٥٣ سْورِيٍ تَن نُ عٍ فبٍيٍ رَفَتَشِ عٍ يِ رَ. ٥٤ مُنسَ نُن عٍلٍيَسَرِ سّرّشّدُبّ نَشَ نَ سٍيٍ بِرِن نَسُشُ سْورِ وُلُ شُنيِيٍ نُن سْورِ كّمّ شُنيِيٍ يِ رَ، عٍ عَ شَنِن هْرْ مْلِنفِرَ يِرٍ، عَلَكٌ نَ شَ قِندِ تْنشُمَ رَ عِسِرَيِلَ شَ قٍ رَ عَلَتَلَ بّ.

- كْنتِ تِقٍ
- ←
- ٣١
- →

© 2015 PBT