- عَننَبِ عٍسَيِ
- ←
- ١٠
- →

١٠
عَلَتَلَ شْنْقٍ يَرٍرَتِ حَاشِيٍ مَ
١ حَشَنكَتّ نَ يَرٍرَتِيٍ بّ،
نَشٍيٍ يَامَرِ حَاشِيٍ سّبّمَ، نَشٍيٍ تْوحّفّ تِمَ،
٢ عَلَكٌ عٍ شَ مِسِكِينّ تْورْ كِيتِ حَاشِ رَ،
عٍ تِنشِنتَرٍيَ رَبَ سٍتَرٍيٍ رَ نَشَن بَلٌي بَمَ كَاحّ فِنّيٍ نُن كِرِدِيٍ يِ رَ.
٣ وٌ مُنسٍ رَبَمَ دّنتّفّ سَ لْشْي عَلَتَلَ يَ عِ؟
وٌ وٌ شَشِلِ تِمَ ندٍ رَ عَلَكٌ وٌ شَ رَتَنفَ؟
٤ وٌ بِرَ مَ نّ فٍيلِمَنِيٍ بُن مَ،
وٌ بْنْ مِشِ قَشَشِيٍ يَ مَ.
هَلِ نَ بِرِن تٌ رَبَمَ،
عَلَتَلَ شَ شْنّ مُ فبِلٍنمَ وٌ قْشْ رَ،
عَ بّلّشّ مَن عِتٍمَ نّ وٌ شِلِ مَ.
عَسِرِيَ شَ حَشَنكَتّ
٥ حَشَنكَتّ نَ عَسِرِيَ بّ،
نَشَن قِندِشِ ﭑ مَ وُرِ بْنبْ تِ سٍ رَ ﭑ مَ شْنّ كُي.
ﭑ مَ فبٍندٍفٍلَ نَ عَ رَ.
٦ ﭑ عٍ تَن نَن شّيمَ حَمَنّ مُرُتَشِ شِلِ مَ،
ﭑ عٍ تَن نَن نَسِفَمَ حَمَ شِلِ مَ، نَشَن ﭑ نَشْنْشِ،
عَلَكٌ عٍ شَ نَاقُلِ بَ نَ حَمَ يِ رَ،
عٍ قَ عٍ مَبٌرٌن تَا كُي عَلْ بٌورَ.
٧ كْنْ عَسِرِيَكَيٍ شَ نَتّ تَن نُ نَ قٍ فبّتّ نَن مَ.
عٍ نُ بَرَ نَتّ تٌنفٌ عٍ شَ عٍ شُن نَكَنَ كٍرٍنيِ رَ،
عَلْ عٍ لُمَ عَ رَبَ رَ دُنِحَ مَ كِ نَشّ.
٨ عٍ شَ مَنفّ نَشّ، «ﭑ مَ سْورِ يَرٍرَتِيٍ بِرِن مُ قِندِشِ مَنفّيٍ شَ رَ؟
٩ كَلَنٌ تَا مُ سْنتْ شّ عَلْ كَرَكٍمِسِ؟
شَمَتَ قَن مُ قَشَ شّ عَلْ عَرَثَدِ؟
سَمَرِ مُ كَنَ شّ عَلْ دَ مَسِ؟
١٠ شَ ﭑ بَرَ نْ نَ بْشِيٍ رَ عَ نُن عٍ شَ كُيٍيٍ،
كُيٍ نَشٍيٍ سّنبّ فبٌ دَرِ سَلَمُ نُن سَمَرِ فبٍيٍ بّ،
١١ ﭑ مُ نَ مْولِ رَبَمَ شّ دَرِ سَلَمُ قَن نُن عَ شَ كُيٍيٍ رَ؟
ﭑ نَشَن نَبَشِ سَمَرِ نُن عَ شَ كُيٍ رَ،
ﭑ مُ نْمَ شّ نَ قَن نَبَدٍ دَرِ سَلَمُ رَ شّ؟»
١٢ «كْنْ ﭑ تَن عَلَتَلَ نَ فّ ﭑ مَ وَلِ بِرِن نَكَمَلِدٍ سِيٌنِ فٍيَ قَرِ نُن دَرِ سَلَمُ، ﭑ قَمَ نّ ﭑ يَ رَقِندِدٍ عَسِرِيَ مَنفّ مَ، ﭑ عَ شَ يّتّ عِفبٌيَ سَرٍ رَفبِلٍن عَ مَ، ١٣ بَرِ مَ عَ لُمَ عَ قَلَ رَ،
‹ﭑ بَرَ يِ بِرِن نَبَ ﭑ يّتّ سّنبّ رَ،
ﭑ مَ قَهَامُي نَن عَ نِيَ دُنِحَ بْشِ بِرِن شَ لُ ﭑ يِ رَ،
ﭑ بَرَ سِيٍ شَ نَاقُلِ تٌنفٌ ﭑ يّتّ بّ،
ﭑ بَرَ نْ مَنفّ بِرِن نَ، ﭑ قِندِشِ مَنفّ سّنبّمَ نَن نَ.
١٤ ﭑ بَرَ ﭑ بّلّشّ عِتَلَ سِيٍ شَ بَننَيَ تَفِ،
ﭑ قَ نَاقُلِ تٌنفٌ عَلْ مِشِ شْنِ شّلّيٍ بَمَ عَ تّي كُي كِ نَشّ.
مِشِ يٌ مُ نْ تْنيِ دْشْدٍ ﭑ مَ.›»
١٥ «بٍرَ كٌلٍ عَ يّتّ مَتْشْمَ عَ رَوَلِمَ بّ؟
سّرَ عَ يّتّ مَتْشْمَ كَمُدّرِ بّ؟
بْنبْ وُرِ نْمَ مِشِ بّلّشّ رَتٍدٍ؟
لُشُسِنيِ نْمَ مِشِ بْنبْدٍ؟
١٦ نَ كُي عَلَتَلَ سّنبّمَ قَمَ نّ عَ شَ سْورِ شُنفبٍيٍ شْسِدٍ،
عَ قَ عٍ فَن تّ شْرْشْي رَ.
١٧ عِسِرَيِلَ مَرِفِ عَلَتَلَ لُمَ نّ عَلْ تّ سّنِيّنشِ،
نَشَن عٍ شَ تُنبٍ نُن بَافِ بِرِن فَنمَ لْشْ كٍرٍن.
١٨ عِسِرَيِلَ شَ قْتْنيِ نُن عَ شَ شّيٍ شُن قَمَ نّ كَنَدٍ عَلْ قُرٍ مَ نَشَن نَ شْسِقٍ.
١٩ دِ مّدِ يَتِ نْمَ عَ شَ وُرِ بِلِ دْنشْييٍ كْنتِدٍ نَشٍيٍ لُمَ عَ شَ قْتْنيِيٍ كُي.»
عِسِرَيِلَ مِشِ دْنشْييٍ
٢٠ نَ لْشْي عِسِرَيِلَ مِشِ دْنشْييٍ مُ عٍ شَشِلِ تِمَ مِشِيٍ رَ سْنْن،
نَشٍيٍ نُ بَرَ نْ عٍ رَ.
يَشُبَ بْنسْي عٍ شَشِلِ تِمَ عَلَتَلَ نَن نَ،
نَشَن قِندِشِ عِسِرَيِلَ شَ سّنِيّنتْي رَ.
٢١ يَشُبَ بْنسْي مِشِ دْنشْييٍ قَمَ نّ فبِلٍندٍ عَلَ سّنبّمَ مَ.
٢٢ عِسِرَيِلَ، هَلِ عِ شَ حَمَ سَ فبٌ نّ
عَلْ مّيّنيِ نَشَن نَ بَا دّ رَ،
دٌندٌرٌنتِ نَن تُن فبِلٍنمَ عٍ شْنيِ.
عَلَتَلَ بَرَ نَتّ تٌنفٌ تِنشِنيِ كُي عِسِرَيِلَكَيٍ سْنتْقٍ رَ.
٢٣ عَلَتَلَ سّنبّمَ قَمَ نّ نَ نَتّ رَكَمَلِدٍ بْشِ بِرِن كَنَقٍ رَ.
٢٤ نَ كُي عَلَتَلَ سّنبّمَ بَرَ يِ مَسٍنيِ تِ، عَ نَشّ،
«وٌ تَن، ﭑ مَ حَمَ نَشَن سَبَتِشِ سِيٌنِ،
هَلِ وٌ مُ فَاشُ عَسِرِيَكَيٍ يَ رَ،
نَشٍيٍ نَ وٌ بْنبْقٍ لُشُسِنيِ نُن وُرِ رَ،
عَلْ مِسِرَكَيٍ نُ عَ رَبَمَ كِ نَشّ.
٢٥ عَ فبٍ مُ لُشِ ﭑ مَ شْنّ شَ فبِلٍن وٌ قْشْ رَ،
عَ قَ عٍ تَن شُن نَكَنَ.»
٢٦ عَلَتَلَ سّنبّمَ قَمَ نّ عَ شَ لُشُسِنيِ عِتٍدٍ عٍ شِلِ مَ،
عَلْ عَ نَشَن نَبَ مَدِيَنكَيٍ شَ مَنفّ عٌرٍبِ رَ.
عَ قَمَ نّ عَ شَ يِسُشُوُرِ عِتٍدٍ بَا شُن مَ،
عَلْ عَ رَبَ مِسِرَ بْشِ مَ كِ نَشّ.
٢٧ نَ لْشْي عَلَ وٌ شَ كٌتٍ بِنيٍ بَمَ نّ وٌ تُنكِ مَ عٍ نَشَن سَشِ وٌ شُن مَ.
وٌ شُن نَكٍلِمَ نّ هَن نَ كٌتٍ بِرِن بَ وٌ شُن مَ.
٢٨ وٌ يَشُييٍ سٌمَ نّ عَيَتَ، عٍ دَنفِ مِفِرٌن رَ، عٍ كٌتٍ ندٍ لُ مِكِمَسِ.
٢٩ عٍ دَنفِمَ مّننِ نّ، عٍ يٌنكِن فٍبَلِ.
فَاشُي رَ مَكَيٍ سُشُمَ نّ،
مِشِيٍ عٍ فِمَ نّ سْلُ شَ بْشِ مَ فِبٍيَ.
٣٠ بَتِ فَلِمُكَيٍ نَ وَقٍ.
«لَيِسَكَيٍ، وٌ شَ وٌ تُلِ مَتِ.
عَنَتْتِكَيٍ، وٌ مَكِنِكِنِ.»
٣١ مَدَ مٍنَكَيٍ نَ يٍسٍنقٍ،
فٍبِمِكَيٍ نَ عٍ نْشُنقٍ.
٣٢ نَ لْشْي نَ يَشُييٍ دَنمَ نٌبٌ نّ،
عٍ عٍ بّلّشّ رَ مَشَ سِيٌنِ فٍيَ شِلِ مَ دَرِ سَلَمُ.
٣٣ مَرِفِ عَلَتَلَ سّنبّمَ مَتٌ،
عَ نَ وُرِ بِلِ سَلٌنيِ بٌلٌنقٍ سّنبّ رَ.
عَ نَ وُرِ بِلِ عِتٍشِ رَبِرَقٍ بْشِ مَ.
٣٤ عَ قَمَ نّ لِبَن قْتْنيِ بٍلٍبٍلٍ قْندٍ عَ شَ بٍرَ رَ.

- عَننَبِ عٍسَيِ
- ←
- ١٠
- →

© 2015 PBT