- عَننَبِ يٍرٍ مِ
- ←
- ٨
- →

٨
عِسِرَيِلَ نُن عَننَبِ يٍرٍ مِ شَ تْورّ
عَلَتَلَ شَ مَسٍنيِ
١ عَلَتَلَ شَ مَسٍنيِ نَن يَ؛ «نَ وَشَتِ يُدَيَ مَنفّيٍ، كُنتِفِيٍ، سّرّشّدُبّيٍ، نَمِحْنمّيٍ، نُن دَرِ سَلَمُكَيٍ، عٍ شْرِيٍ رَتٍمَ نّ فَبُرِ كُي، ٢ عٍ سَ رَيٍنسٍن كّنّ مَ سٌفٍ، كِكٍ، نُن تُنبُييٍ بُن مَ، عٍ نَشٍيٍ شَنُ، عٍ نَشٍيٍ بَتُ، عٍ بِرَ نَشٍيٍ قْشْ رَ، عٍ نَشٍيٍ قٍن، عٍ تُوبِ نَشٍيٍ بّ. نَ نَن عَ رَ، عٍ شْرِيٍ مُ سَمَ فَبُرِ كُي، عٍ شَ رَيٍنسٍن بْشِ مَ. ٣ مِشِ نَشٍيٍ مُ قَشَ نَ حَمَ حَاشِ يَ مَ، ﭑ قَمَ نّ عٍ رَيٍنسٍندٍ حَمَنّ مَ، قَشّ شْلِ عٍ سُشُمَ دّننَشّ.» عَلَتَلَ شَ مَسٍنيِ نَن نَ كِ.
عَلَتَلَ شَ مَسٍنيِ عَننَبِ يٍرٍ مِ بّ
٤ عِ شَ عَ قَلَ عٍ بّ،
«عَلَتَلَ بَرَ عَ مَسٍن،
‹مِشِ نْمَ بِرَدٍ، عٍ مُ كٍلِ؟
مِشِ نْمَ عٍ مَقِندِدٍ، عٍ مُ فبِلٍن؟›
٥ مُنقٍ رَ دَرِ سَلَمُ حَمَ ﭑ مَتَندِ مَ؟
مُنقٍ رَ عٍ فبِلٍنشِ كِرَ قَنيِ قْشْ رَ، عٍ بِرَ كِرَ حَاشِ قْشْ رَ؟
يِ مِشِيٍ لُمَ نّ عٍ شَ يَنقّ كُي،
عٍ تٌندِ فبِلٍندٍ ﭑ مَ.
٦ ﭑ نَن ﭑ تُلِ مَتِمَ نّ عٍ شُي رَ،
كْنْ عٍ شَ وْيّنيِ مُ لَنمَ.
مِشِ يٌ مُ فبِلٍنمَ عَ شَ كٌبِحَ قْشْ رَ.
عَ مُ عَ قَلَمَ، ‹ﭑ نَ مُنسٍ رَبَقٍ؟›
كَنكَن بِرَ مَ عَ يّتّ وَشْنقٍ نَن قْشْ رَ،
عَلْ سٌي نَشَن فبَتَشِ سِفَقٍ فٍرٍ سٌدٍ.
٧ هَلِ فبٌنفبٌي نَشَن نَ كٌورٍ مَ،
عَ فبِلٍن وَشَتِ كٌلٌن.
فَنبّ، تُرُننَ، نُن يٍدْنمّ بِرِن
عٍ عٍ فبِلٍن وَشَتِ كٌلٌن.
كْنْ ﭑ مَ حَمَ مُ عَلَتَلَ شَ سّرِيّ كٌلٌن.»
عَلَتَلَ شَ مَسٍنيِ عِسِرَيِلَ بّ
٨ «وٌ عَ قَلَمَ، ‹لْننِلَيٍ نَن مُشُ رَ،
مُشُ عَلَتَلَ شَ سّرِيّ كٌلٌن.›
كْنْ وٌ نَ قَلَمَ دِ؟
وٌ شَ دِينّ سّبّلِتِيٍ بَرَ عَلَ شَ سّرِيّ مَسَرَ وُلٍ رَ.
٩ وٌ شَ لْننِلَيٍ بَرَ يَافِ، عٍ شَشِلِ بَرَ عِقُ،
بَرِ مَ عٍ بَرَ شَنِن كٌنيِيَ كُي.
عٍ بَرَ نَ سْتْ بَرِ مَ عٍ يٌشِ عَلَتَلَ شَ مَسٍنيِ مَ.
عٍ قِندِشِ لْننِلَ مْولِ مُندُن نَ؟»
عَلَتَلَ شَ مَسٍنيِ عَننَبِ يٍرٍ مِ بّ
١٠ «نَ نَن عَ رَ ﭑ قَمَ عٍ شَ فِنّيٍ قِدٍ شّمّ فبّتّيٍ مَ.
مِشِ فبّتّيٍ قَمَ عٍ شَ شّيٍ بَدٍ عٍ يِ رَ،
بَرِ مَ عٍ بِرِن نَ عٍ يّتّ شَ فٍينِ فبَنسَن نَن قٍنقٍ.
عَ قْلْقٍ عٍ شَ نَمِحْنمّيٍ مَ، عَ سَ دْشْ عٍ شَ سّرّشّدُبّيٍ رَ،
عٍ بِرِن نَ وُلٍ قَلَقٍ.
١١ عٍ مُ قٍ فبٍفبٍ رَبَمَ ﭑ مَ حَمَ مَلِقٍ رَ.
عٍ عَ قَلَمَ، ‹وٌ نَشَ كْنتْقِلِ، وٌ بْحّ شَ سَ.›
كْنْ بْحّسَ يٌ مُ نَ.
١٢ عَ لَنمَ عٍ شَ يَافِ عٍ شَ قٍ كٌبِيٍ رَ،
كْنْ عٍ مُ يَافِمَ.
يَافِتَرٍ نَن لَنشِ عٍ مَ.
نَ نَن عَ رَ، ﭑ قَمَ عٍ رَبِرَدٍ كِيتِ وَشَتِ.»
عَلَتَلَ شَ وْيّنيِ نَن نَ كِ.
١٣ عَلَتَلَ شَ مَسٍنيِ نَن يَ؛
«ﭑ بَرَ نَتّ تٌنفٌ ﭑ شَ عٍ رَبٌلٌ.
ﭑ مُ وّنِ بٌفِ قِمَ عٍ مَ،
ﭑ مُ شْرّ بٌفِ رَ مِنِمَ عٍ شَ شْرّ بِلِيٍ كْن نَ.
عٍ بُرّشّ لِسِمَ نّ،
مِشِ فبّتّيٍ قَ عٍ بٌفِ بَدٍ.»
عِسِرَيِلَ شَ مَسٍنيِ عٍ بٌورٍ بّ
١٤ «وٌن نَ مُنسٍ رَبَقٍ بٍ؟
وٌن شَ مَلَن، وٌن شَ وٌن فِ تَا مَكَنتَشِيٍ كُي،
وٌن شَ قَشَ نَا،
بَرِ مَ وٌن مَرِفِ عَلَتَلَ بَرَ نَتّ تٌنفٌ
عَ شَ وٌن سْنتْ، عَ شَ شْنّ دْشْ وٌن مَ وٌن مَ يُنُبِيٍ شَ قٍ رَ.
١٥ وٌن بَرَ وَ بْحّسَ شْن، كْنْ بْحّسَ يٌ مُ نَ.
وٌن بَرَ وَ يَلَنيِ شْن، كْنْ فٍرٍ بَرَ كٍلِ.
١٦ وٌن يَشُييٍ شَ سٌي شُي مّمَ دَنَ بْشِ مَبِرِ،
بْشِ بِرِن نَ سّرّنقٍ نَ شُي مَ.
عٍ قَمَ نّ بْشِ بِرِن شُن نَكَنَدٍ،
عٍ قَ مِشِ بِرِن سْنتْدٍ.»
عَلَتَلَ شَ مَسٍنيِ عِسِرَيِلَ بّ
١٧ عَلَتَلَ شَ مَسٍنيِ نَن يَ؛
«ﭑ نَ بٍ. ﭑ بَرَ بْشِمَسٍ حَاشِيٍ رَ سَنبَ وٌ مَ.
مِشِ يٌ مُ نْمَ عٍ رَ، عٍ وٌ شِنمَ نّ.»
عَننَبِ يٍرٍ مِ شَ مَسٍنيِ عَلَتَلَ بّ
١٨ «قّيرّ يٌ مُ نَ، ﭑ بْحّ بَرَ تْورْ.
١٩ عِ تُلِ مَتِ ﭑ بْنسْي وَ شُي رَ نَشَن كٍلِقٍ يِرٍ مَكُيٍ.
عٍ عَ قَلَمَ، ‹عَلَتَلَ مُ نَ سِيٌن؟
سِيٌن مَنفّ مُ نَ سْنْن؟›
عَلَ عٍ يَابِمَ نّ،
‹مُنقٍ رَ عٍ وَ مَ ﭑ نَشْنْقٍ عٍ شَ كُيٍيٍ رَ
نَشٍيٍ تِدٍ يٌ مُ نَ، نَشٍيٍ كٍلِشِ يِرٍ مَكُيٍ؟›
٢٠ شّ شَبَ تّمُي بَرَ دَنفِ،
سٌفٌقُرٍ قَن بَرَ دَنفِ.
هَن يَ وٌن مُ كِسِ سْتْ.
٢١ ﭑ بْنسْي شَ تْورّ بَرَ قِندِ كٌتٍ رَ ﭑ بّ.
ﭑ بَرَ كِنِكِنِ، لِمَنِيَ بَرَ بَ ﭑ يِ رَ.
٢٢ سٍرِ يٌ مُ نَ فَلَدِ بْشِ مَ؟
سٍرِبَ يٌ مُ نَا؟
مُنقٍ رَ ﭑ بْنسْي مُ نْمَ يَلَندٍ؟
٢٣ يٍ يٌ مُ نَ ﭑ قَتٍ كُي سْنْن
نَشَن قِندِ مَ يَ يٍ رَ.
ﭑ بَرَ وَ كْي نُن يَنيِ رَ ﭑ بْنسْي بّ نَشَن تْورْشِ.»

- عَننَبِ يٍرٍ مِ
- ←
- ٨
- →

© 2015 PBT