- كِيتِسَيٍ
- ←
- ٦
- →

٦
فٍدٍيٌن قِندِقٍ كِيتِسَ رَ
١ عِسِرَيِلَكَيٍ مَن نَشَ قٍ كٌبِ رَبَ عَلَتَلَ يَ عِ نَشَن مُ رَقَن عَ مَ. عَ نَشَ عٍ سَ مَدِيَنكَيٍ شَ نْي بُن مَ هَن حّ سٌلٌقٍرٍ. ٢ مَدِيَنكَيٍ نَشَ قٍ شْرْشْييٍ دْشْ عِسِرَيِلَ مَ. نَ نَن عَ تٌ، عِسِرَيِلَكَيٍ نَشَ قٌلٍيٍ فٍ فٍيَ قَرِ، عٍ يّتّ مَكَنتَدٍيٍ يَءِلَن فّمّ لٌنفٌرِ رَ. ٣ عِسِرَيِلَكَيٍ نَ شّ سَ تّمُي نَشّ، مَدِيَنكَيٍ، عَمَلّكِكَيٍ، نُن بْنسْي فبّتّيٍ نَشٍيٍ كٍلِمَ سٌفٍفٌرٌدٍ، نٍيٍ نُ تٍمَ نّ، عٍ تِ عٍ كَنكٍ. ٤ عٍ نُ لُ عٍ قّ مَ عٍ شَ عِسِرَيِلَكَيٍ شَ دَشَمُي بِرِن كَنَ هَن فَسَ. عٍ مُ نُ سٍسٍ لُمَ عِسِرَيِلَ، هَلِ بْشِ دَشَمُييٍ، يّشّييٍ، نِنفٍيٍ، شَ نَ مُ عَ رَ سٌقَلٍيٍ. ٥ نَ مِشِيٍ نُ تٍمَ تّمُي نَشّ، نُن عٍ شَ شُرُ سٍيٍ رَ، كِرِ بَنشِيٍ، نُن حْشْمّيٍ، عٍ نُ لُمَ نّ عَلْ كَتٌي فَلِ نَشَن كَسَرّ رَبَمَ بْشِ مَ.
٦ مَدِيَنكَيٍ تٌ عِسِرَيِلَ قِندِ سٍتَرٍ بْشِ رَ، عِسِرَيِلَكَيٍ نَشَ عَلَتَلَ مَشَندِ. ٧ عٍ تٌ عَلَتَلَ مَكُلَ مَدِيَنكَيٍ شَ قٍ رَ، ٨ عَلَتَلَ نَشَ نَمِحْنمّ كٍرٍن شّي عٍ مَ. عَ نَشَ عَ قَلَ عٍ بّ، «عِسِرَيِلَ مَرِفِ عَلَتَلَ شَ مَسٍنيِ نَن يِ كِ، ‹ﭑ بَرَ وٌ رَ مِنِ مِسِرَ بْشِ مَ، وٌ نُ نَ كٌنيِيَ كُي دّننَشّ. ٩ ﭑ بَرَ وٌ بَ مِسِرَكَيٍ بّلّشّ، عَ نُن وٌ يَشُي بِرِن. ﭑ بَرَ عٍ كٍرِ وٌ يَ رَ، ﭑ قَ عٍ شَ بْشِ قِ وٌ مَ. ١٠ ﭑ بَرَ عَ مَسٍن وٌ بّ، «ﭑ تَن نَن نَ عَلَتَلَ رَ، وٌ مَرِفِ عَلَ. وٌ نَشَ فَاشُ عَمٌرِكَيٍ شَ عَلَيٍ يَ رَ، وٌ سَبَتِشِ بْشِ نَشٍيٍ مَ.» كْنْ وٌ مُ بِرَشِ ﭑ شُي قْشْ رَ.›»
١١ عَلَتَلَ شَ مَلٍكّ نَشَ سٌ عٌقَرَ دَاشَ كُي، عَ نَشَ دْشْ وُرِ بِلِ بُن مَ، نَشَن تِشِ يٌوَ سِ شْنيِ، نَشَن نُ نَ عَبِيٍسَ بْنسْي يَ مَ. يٌوَ سِ شَ دِ فٍدٍيٌن نُ نَ مّنفِ بْنبْقٍ يِلِ كُي وّنِ بٌفِ نُ بُندُ مَ دّننَشّ، عَلَكٌ عَ شَ عَ نْشُن مَدِيَنكَيٍ مَ. ١٢ عَلَتَلَ شَ مَلٍكّ نَشَ مِنِ عَ مَ، عَ قَ عَ قَلَ عَ بّ، «عِ تَن فٍرٍ سٌي قَنيِ، وٌ نُن عَلَتَلَ بِرِن نَن عَ رَ.» ١٣ فٍدٍيٌن نَشَ عَ قَلَ عَ بّ، «ﭑ مَرِفِ، شَ مُشُ نُن عَلَتَلَ بِرِن نَن عَ رَ، يِ قٍ شْرْشْي بِرِن قَ مُشُ لِشِ مُنقٍ رَ؟ عَ شَ كَابَنَكٌي نَ مِندٍن؟ مُشُ بَبَيٍ بَرَ كَابَنَكٌ ندٍ مَدْشْ مُشُ بّ. عٍ نَشّ، ‹عَلَتَلَ نَن مُشُ رَ مِنِ مِسِرَ رَ.› يَكْسِ عَلَتَلَ بَرَ وٌن نَبّحِن، عَ وٌن سَ مَدِيَنكَيٍ سَفٌ.»
١٤ عَلَتَلَ نَشَ عَ مَسٍن عَ بّ، «عِ سّنبّ سٌ. عِ قَمَ نّ عِسِرَيِلَ رَتَنفَدٍ مَدِيَنكَيٍ بّلّشّ. ﭑ تَن شَ مُ عِ شّيشِ؟» ١٥ عَ نَشَ عَ يَابِ، «ﭑ مَرِفِ، ﭑ تَن نْمَ عِسِرَيِلَ رَتَنفَدٍ عَ يَشُييٍ مَ؟ ﭑ شَبِلّ شَ سٍتَرٍحَ دَنفِ شَبِلّ بِرِن فبٍ رَ مَنَسِ بْنسْي يَ مَ. ﭑ بَبَ شَ دِ دْنشْي نَ ﭑ تَن نَن نَ.» ١٦ عَلَتَلَ نَشَ عَ مَسٍن عَ بّ، «كْنْ وٌن بِرِن نَن عَ رَ. نَ كُي عِ قَمَ مَدِيَنكَيٍ بِرِن بْنبْدٍ عَلْ عِ نَ مِشِ كٍرٍن نَن بْنبْقٍ.» ١٧ فٍدٍيٌن نَشَ عَ يَابِ، «شَ عِ بَرَ هِننّ ﭑ نَ، تْنشُمَ ندٍ مَسٍن ﭑ بّ، نَشَن عَ مَسٍنمَ عِ تَن يَتِ نَن وْيّنشِ ﭑ بّ. ١٨ يَندِ، عِ نَشَ عِ مَكُيَ بٍ رَ، بٍيمَنُ ﭑ شَ قَ ﭑ مَ سّرّشّ رَ عِ بّ.» عَلَتَلَ نَشَ عَ قَلَ، «ﭑ لُمَ بٍ هَن عِ قَمَ تّمُي نَشّ.»
١٩ فٍدٍيٌن نَشَ سِفَ، عَ سَ سِ يْرّ كٍرٍن قَشَ، عَ قَرِن بُسَلِ كٍرٍن نَقَلَ تَامِ لّبِنِتَرٍ رَ. عَ نَشَ سُبٍ سَ دٍبٍ كُي، عَ نَشَ بْرّ سَ بْرّ سَسٍ كُي، عَ نَشَ عٍ دّنتّفّ عَلَتَلَ بّ وُرِ بِلِ بُن مَ. ٢٠ عَلَتَلَ شَ مَلٍكّ نَشَ عَ مَسٍن عَ بّ، «سُبٍ نُن تَامِ لّبِنِتَرٍ تٌنفٌ، عِ شَ عٍ سَ يِ فّمّ قَرِ، عِ بْرّ سَ عَ مَ.» فٍدٍيٌن تٌ فٍ نَ رَبَدٍ، ٢١ عَلَتَلَ شَ مَلٍكّ نَشَ عَ يِسُشُوُرِ عِتَلَ، عَ نَشَ عَ دِن سُبٍ نُن تَامِ لّبِنِتَرٍ رَ. نَ كُي تّ نَشَ دّشّ فّمّ مَ، عَ سُبٍ نُن تَامِ لّبِنِتَرٍ بِرِن فَن. نَ شَنبِ عَلَتَلَ شَ مَلٍكّ نَشَ لْي عَ مَ. ٢٢ فٍدٍيٌن تٌ عَ تٌ عَلَتَلَ شَ مَلٍكّ يَتِ نَن عَ رَ، عَ نَشَ عَ قَلَ، «ﭑ مَرِفِ عَلَتَلَ! ﭑ بَرَ عَلَتَلَ شَ مَلٍكّ تٌ، عَ تِشِ ﭑ يَ عِ.» ٢٣ عَلَتَلَ نَشَ عَ مَسٍن عَ بّ، «هَلِ عِ مُ فَاشُ، عِ مُ قَشَمَ. عِ بْحّ شَ سَ.» ٢٤ فٍدٍيٌن نَشَ سّرّشّبَدٍ يَءِلَن عَلَتَلَ بّ مّننِ، عَ قَ عَ شِلِ قَلَ نَ شُن، «عَلَتَلَ شَ بْحّسَ.» هَن تٌ، مّننِ نَ عٌقَرَ، عَبِيٍسَ شَبِلّ نَ دّننَشّ.
٢٥ نَ لْشْي كْي رَ عَلَتَلَ نَشَ عَ مَسٍن فٍدٍيٌن بّ، «عِ بَبَ شَ تُورَ تٌنفٌ، نَشَن بَرَ حّ سٌلٌقٍرٍ سْتْ. عِ شَ عِ بَبَ شَ بَلِ كُيٍ سّرّشّبَدٍ كَنَ، عَ نُن نَ عَسٍرِ وُرِ مَسٌلِشِ، نَشَن تِشِ عَ شُن. ٢٦ نَ دَنفِ شَنبِ، عِ شَ سّرّشّبَدٍ فبّتّ يَءِلَن عِ مَرِفِ عَلَتَلَ بّ يِ يِرٍ مَفَاشُشِ قَرِ. عِ شَ نَ تُورَ بَ سّرّشّ فَن دَاشِ رَ. نَ عَسٍرِ وُرِ مَسٌلِشِ، عِ نَشَن كَنَمَ، نَ شَ قِندِ يٍفٍ رَ نَ سّرّشّ فَنسٍ رَ.»
٢٧ فٍدٍيٌن نَشَ مِشِ قُ تٌنفٌ عَ شَ كٌنيِيٍ يَ مَ، عَ نَ بِرِن نَبَ، عَلَتَلَ نَشَن مَسٍنشِ عَ بّ. عَ نَ رَبَ كْي نَن نَ، بَرِ مَ عَ نُ فَاشُشِ عَ بَبَ شَ مِشِيٍ نُن تَاكَيٍ يَ رَ. ٢٨ تَاكَيٍ تٌ كٍلِ سُبَشّ مَ، عٍ نَشَ عَ تٌ بَلِ كُيٍ سّرّشّبَدٍ رَبِرَشِ، عَسٍرِ وُرِ مَسٌلِشِ نَشَن نُ تِشِ عَ شُن مَ، نَ قَن نَبِرَشِ. عٍ مَن نَشَ تُورَ تٌ نَشَن بَشِ سّرّشّ فَن دَاشِ رَ سّرّشّبَدٍ نّينّ قَرِ. ٢٩ عٍ نَشَ عٍ بٌورٍ مَشْرِن، «ندٍ يِ رَبَشِ؟» عٍ تٌ نَ قٍ قٍن، عٍ قَ عَ قَلَ عٍ بٌورٍ بّ، «يٌوَ سِ شَ دِ فٍدٍيٌن نَن قْشِ عَ رَ.» ٣٠ نَ كُي تَاكَيٍ نَشَ عَ قَلَ يٌوَ سِ بّ، «عِ شَ دِ رَ مِنِ، عَ شَ قَشَ، بَرِ مَ عَ بَرَ بَلِ كُيٍ سّرّشّبَدٍ كَنَ، عَ مَن بَرَ عَسٍرِ وُرِ مَسٌلِشِ رَبِرَ، نَشَن نُ تِشِ عَ شُن.»
٣١ يٌوَ سِ نَشَ مِشِيٍ يَابِ، نَشٍيٍ نُ تِشِ عَ كَنكٍ، «وٌ تَن نَن بَلِ شُن مَقَلَمَ؟ وٌ تَن نَن عَ رَتَنفَمَ؟ مِشِ يٌ نَشَن بَلِ شُن مَقَلَ، نَ كَنيِ نَن سِنفٍ قَشَمَ بٍيمَنُ كُيٍ شَ عِبَ. شَ عَلَ نَن نَ بَلِ رَ، عَ تَن شَ عَ يّتّ شُن مَقَلَ، بَرِ مَ عٍ عَ تَن نَن شَ سّرّشّبَدٍ رَبِرَشِ.» ٣٢ نَ لْشْي، عٍ نَشَ يٍرُبَالِ شِلِ قَلَ فٍدٍيٌن شُن مَ، عٍ نُ قَ عَ قَلَ، «بَلِ شَ عَ يّتّ شُن مَقَلَ، بَرِ مَ عَ بَرَ عَ شَ سّرّشّبَدٍ رَبِرَ.»
٣٣ مَدِيَنكَيٍ، عَمَلّكِكَيٍ، نُن بْنسْي فبّتّيٍ نَشٍيٍ كٍلِ سٌفٍتٍدٍ، نٍيٍ نَشَ عٍ مَلَن، عٍ قَ يُرُدّن عِفِرِ، عٍ لُ يِسِرٍيلِ فٍيَ بُنيِ. ٣٤ عَلَتَلَ شَشِلِ نَشَ لُ فٍدٍيٌن بّ. عَ نَشَ قٍرِ قٍ، عَ شَ عَبِيٍسٍرِ بْنسْي مَشِلِ عَلَكٌ عٍ بِرِن شَ بِرَ عَ قْشْ رَ. ٣٥ عَ نَشَ شّيرَيٍ شّي مَنَسِ بْشِ مَ، نٍيٍ قَن شَ بِرَ عَ قْشْ رَ. عَ مَن نَشَ شّيرَيٍ شّي عَسٍرِ، سَبُلٌن، نُن نَقَتَلِ بْشِ مَ، مّننِكَيٍ قَن نَشَ كَقُ عَ مَ.
٣٦ فٍدٍيٌن نَشَ عَ قَلَ عَلَتَلَ بّ، «شَ عِ وَ مَ عِسِرَيِلَ رَتَنفَقٍ ﭑ سَابُي رَ، عَلْ عِ عَ مَسٍنشِ كِ نَشّ، عِ شَ يِ رَبَ ﭑ بّ. ٣٧ ﭑ شَ يّشّي كِرِ عِتَلَ لٌنيِ شُن، عَ شَ لُ مّننِ كْي رَ. شَ شِنِ دْشْ يّشّي كِرِ نَن كَنسَن مَ، بْشِ تَن نَبِلِنيِ نَشَ شَرَ، ﭑ قَمَ عَ كٌلٌندٍ نَ تّمُي نّ، عِ تَن نَن عِسِرَيِلَ رَتَنفَمَ ﭑ سَابُي رَ، عَلْ عِ عَ مَسٍنشِ كِ نَشّ.» ٣٨ عَ نَشَ نَ رَبَ نَ كِ. نَ كُيٍ عِبَ، عَ نَشَ كٍلِ سُبَشّ مَ، عَ يّشّي كِرِ بُندُ عَلَكٌ عَ شَ عَ كٌلٌن شَ شِنِ دْشْشِ كِرِ مَ. يٍ، ثْوتِ يَ كٍرٍن نَشَ مِنِ نَ كُي.
٣٩ فٍدٍيٌن مَن نَشَ عَ قَلَ عَلَ بّ، «هَلِ عِ بْحّ مُ تٍ ﭑ شِلِ مَ، ﭑ مَ وْيّن دْنشْي نَن يِ كِ. ﭑ مَن وَشِ سٍيدٍحْشْيَ نَن مَتٌقٍ يِ كِرِ رَ. كِرِ كَنسَن شَ شَرَ، شِنِ شَ بْشِ بِرِن بُندَ.» ٤٠ نَ كْي رَ، عَلَ نَشَ نَ رَبَ نَ كِ. كِرِ كَنسَن نَشَ شَرَ، شِنِ قَ بْشِ بِرِن بُندَ.

- كِيتِسَيٍ
- ←
- ٦
- →

© 2015 PBT