- عَننَبِ عٍسٍكِيٍلِ
- ←
- ٧
- →

٧
عِسِرَيِلَ شَ قٍ رَحْنيِ
١ عَلَتَلَ نَشَ عَ مَسٍن ﭑ بّ، عَ نَشّ، ٢ «عِ تَن عَدَ مَدِ، وٌ مَرِفِ عَلَتَلَ شُي نَن يِ كِ عِسِرَيِلَ بْنسْي بّ، ‹وٌ شَ قٍ رَحْنيِ بَرَ وٌ شَ بْشِ تُنشُن نَانِ بِرِن لِ! ٣ عَ فبٍ مُ لُشِ ﭑ شَ ﭑ مَ شْنّ رَدِن وٌ مَ، وٌ شَ وٌ شَ وَلِ حَاشِ سَرٍ سْتْ، وٌ شَ قٍ شَ حْن. ٤ ﭑ مُ كِنِكِنِمَ وٌ مَ قٍقٍ مَ. ﭑ وٌ شَ وَلِ كٌبِ بِرِن نَفبِلٍنمَ نّ وٌ مَ. نَ كُي وٌ قَمَ نّ عَ كٌلٌندٍ ﭑ تَن نَن نَ عَلَتَلَ رَ.›»
٥ «وٌ مَرِفِ عَلَتَلَ شُي نَن يِ كِ، وٌ شَ فبَلٌي مَفَاشُشِ بَرَ وٌ لِ. ٦ وٌ شَ قٍ رَحْنيِ بَرَ قَ، عَ بَرَ وٌ يِرٍ لِ، عَ بَرَ كٍلِ وٌ شِلِ مَ! ٧ قٍ شْرْشْي بَرَ وٌ لِ، وٌ تَن نَشٍيٍ سَبَتِشِ عِسِرَيِلَ بْشِ مَ. ﭑ مَ كِيتِ لْشْي بَرَ قَ. سّيوّ بَرَ مَسَرَ كْنتْقِلِ رَ وٌ شَ فٍيَيٍ قَرِ. ٨ عَ فبٍ مُ لُشِ ﭑ شَ ﭑ مَ شْنّ رَدِن وٌ مَ عَ حَاشِ رَ. ﭑ وٌ مَكِيتِمَ نّ وٌ شَ وَلِ حَاشِ شَ قٍ رَ، ﭑ وٌ شَ يُنُبِيٍ سَرٍ رَفبِلٍن وٌ مَ. ٩ ﭑ مُ كِنِكِنِمَ وٌ مَ قٍقٍ مَ. ﭑ وٌ شَ وَلِ كٌبِ بِرِن نَفبِلٍنمَ نّ وٌ مَ. نَ كُي وٌ قَمَ نّ عَ كٌلٌندٍ ﭑ تَن نَن نَ عَلَتَلَ رَ.»
١٠ «نَ لْشْي نَن يِ كِ! فبَلٌي بَرَ رَ مِنِ عَلْ قُفٍ مِنِمَ سَنسِ وُرِ مَ كِ نَشّ. وٌ شَ يّتّ عِفبٌحَ بَرَ دَنفّ. ١١ وٌ شَ قٍ كٌبِ بَرَ قِندِ لُشُسِنيِ رَ ﭑ بّلّشّ كُي. حَمَ يٌ مُ لُمَ وٌ شْنيِ، عٍ هَرِفٍ بِرِن حْنمَ نّ. ١٢ كِيتِ وَشَتِ بَرَ قَ، نَ لْشْي بَرَ عَ لِ. سَرٍ سٌي نَشَ سّيوَ، سَرٍ مَتِ نَشَ سُننُن، بَرِ مَ عَلَتَلَ شَ شْنّ نَ تٍقٍ حَمَ بِرِن شِلِ مَ. ١٣ سَرٍ سٌي مُ سٍسٍ قِمَ سَرٍ مَتِيٍ مَ عٍ شَ دُنِحّءِفِرِ كُي، بَرِ مَ عَلَ شَ نَتّ مُ مَسَرَ مَ. عٍ بِرِن قَشَمَ نّ عٍ شَ يُنُبِيٍ شَ قٍ رَ. ١٤ هَلِ عٍ سَرَ قٍ، عٍ فٍرٍ قٍ يَءِلَن، مِشِ يٌ مُ سِفَمَ فٍرٍ سٌدٍ بَرِ مَ ﭑ مَ شْنّ بَرَ دِن عٍ بِرِن نَ سِننَنيِ مَ.»
١٥ «فٍرٍ نَ تَا قَرِ مَ، وُفَنيِ نُن كَامّ نَ تَا كُي. نَشَن نَ دَاشَ نَ قَشَمَ فٍرٍ نَن كُي، نَشَن نَ تَا كُي نَ كَنيِ قَشَ كَامّ نُن وُفَنيِ رَ. ١٦ نَشٍيٍ نَ رَتَنفَ نَ مَ، نٍيٍ سَ عٍ نْشُنمَ فٍيَيٍ نَن قَرِ. عٍ وَ مَ نّ عَلْ كٌلٌكٌندٍ عٍ شَ يُنُبِيٍ شَ قٍ رَ. ١٧ عٍ سّنبّ حْنمَ نّ، عٍ شِنبِيٍ رَكٌرِ. ١٨ عٍ سُننُنيِ دُفِ نَن نَفٌرٌ مَ عٍ مَ، عٍ عٍ شُنيِ نُن عٍ دّشَبٍ بِ يَافِ كُي. ١٩ عٍ فبٍتِ نُن شّيمَ وٌلِمَ نّ تَندٍ عَلْ سٍ سّنِيّنتَرٍ، كْنْ نَ سٍسٍ مُ قِندِ مَ كِسِ رَ عٍ بّ عَلَ شَ شْنّ لْشْي. نَ نَاقُلِ مُ قِندِ مَ دٌنسٍ رَ عٍ بّ، بَرِ مَ عَ قِندِ نّ عٍ رَتَنتَنسٍ رَ. ٢٠ عٍ نُ بَرَ حّلّشِن عٍ شَ شُنمَسٍ قَنيِيٍ رَ، عٍ نَشٍيٍ رَوَلِشِ كُيٍ حَاشِيٍ يَءِلَنقٍ رَ. نَ كُي ﭑ نٍيٍ قِندِ مَ نّ سٍ سّنِيّنتَرٍيٍ رَ، ٢١ ﭑ نٍيٍ سٌ عٍ يَشُي حَاشِيٍ يِ رَ نَشٍيٍ عٍ رَوَلِمَ قٍ كٌبِ رَ حَمَنّ مَ. ٢٢ ﭑ نَ ﭑ كٌبٍ سٌمَ نّ عٍ رَ. عٍ قَمَ نّ سٌدٍ ﭑ مَ هْرْ مْبَنشِ كُي، عٍ قٍ سّنِيّنتَرٍ رَبَ نَا، عٍ ﭑ مَ سٍيٍ مُحَ.»
٢٣ «يْلْنشْنيِيٍ شَ يَءِلَن، بَرِ مَ وٌ شَ بْشِ رَقٍشِ سُوتٍ نُن قَشّتِيٍ نَن نَ. ٢٤ ﭑ مِشِ حَاشِيٍ نَن نَقَمَ كٍلِقٍ حَمَنّيٍ مَ، عَلَكٌ عٍ شَ وٌ شَ بَنشِيٍ تٌنفٌ، عٍ شَ وٌ رَيَافِ، عٍ شَ وٌ شَ بَتُدٍيٍ مَبٍرٍ. ٢٥ قٍ شْرْشْي نَ وٌ لِ، وٌ بْحّسَ قٍنمَ نّ، كْنْ وٌ مُ نَ تٌمَ قٍقٍ مَ. ٢٦ فبَلٌي لُمَ قَ رَ نّ عَ بٌرٍ قْشْ رَ. وٌ لُمَ نّ قٍ شْرْشْي مّ رَ. وٌ شِبَارُ قَنيِ قٍنمَ نّ نَمِحْنمّ رَ، كْنْ مَرَ سِ يٌ مُ لُمَ سّرّشّدُبّيٍ نُن قٌرِيٍ يِ رَ. ٢٧ مَنفّ لُمَ نّ سُننُن نَ، عَ شَ كُنتِفِيٍ نِمِسَ، عَ شَ حَمَ بِرِن سّرّن فَاشُي كُي. ﭑ عٍ مَكِيتِمَ عٍ حّرّ كِ نَن مَ، عَلْ عٍ دَرِشِ عَ رَ كِ نَشّ. نَ تّمُي عٍ عَ كٌلٌنمَ نّ ﭑ تَن نَن نَ عَلَتَلَ رَ.»

- عَننَبِ عٍسٍكِيٍلِ
- ←
- ٧
- →

© 2015 PBT