- قٍ قْلْ قْلّ
- ←
- ٤٩
- →

٤٩
يَشُبَ شَ دُبَ دْنشْي
١ يَشُبَ نَشَ عَ شَ دِيٍ شِلِ، عَ نَشَ عَ قَلَ عٍ بّ، «وٌ شَ وٌ مَلَن، ﭑ شَ قٍ قَلَ نَشَن قَمَ رَبَدٍ وٌ بّ.»
٢ «يَشُبَ شَ دِيٍ، وٌ قَ بٍ،
وٌ شَ وٌ تُلِ مَتِ وٌ بَبَ عِسِرَيِلَ رَ.
٣ رُبٍن، عِ تَن، ﭑ مَ دِ سِنفٍ،
عِ تَن نَن نَ ﭑ مَ قٌنِكٍ دِ رَ.
عِ بَرَ قِندِ قِسَمَنتٍ رَ لَسِرِيَ كُي.
عِ سّنبّ دَنفِ بِرِن نَ.
٤ كْنْ عِ تٌ قِندِ شُرُتَرٍ نَن نَ،
عَلْ يٍ نَشَن سُسُمَ،
عِ مُ قِسَمَنتٍيَ سْتْمَ سْنْن،
بَرِ مَ عِ بَرَ عِ سَ عِ بَبَ شَ سَدٍ مَ عَ نُن عِ نَندٍن.
نَ بَرَ قِندِ سّنِيّنتَرٍحَ رَ.
٥ سِمٍيْن نُن لٍوِ قِندِشِ نفَشَكٍرٍنمَيٍ نَن نَ.
سَنتِدّفّمَ نَن نَ عٍ شَ فٍرٍ سٌسٍ رَ.
٦ ﭑ مُ سٌمَ عٍ شَ قٍقٍ يَ مَ،
ﭑ مُ تِنمَ دْشْدٍ عٍ شَ مَلَنيِ،
بَرِ مَ عٍ شَ بْحّتٍ كُي عٍ بَرَ شّمّيٍ قَشَ،
عٍ شَ كَلَبَنتٍحَ كُي عٍ بَرَ تُورَيٍ مَشْنْ قُقَقُ.
٧ ﭑ بَرَ عٍ شَ بْحّتٍ دَنكَ،
بَرِ مَ فٍرٍفِرِيٍ نَن عٍ رَ.
عٍ نَشَن نَبَمَ، ﭑ بَرَ نَ دَنكَ،
بَرِ مَ عٍ يَ عِشَرَ.
عٍ بْنسْي مُ لُمَ يِرٍ كٍرٍن يَشُبَ شْنيِ،
ﭑ عٍ رَيٍنسٍنمَ نّ عِسِرَيِلَ بْشِ مَ.
٨ يُدَ، عِ شُنيَيٍ عِ تَن نَن تَنتُمَ.
عِ قَمَ نّ شُتُ سْتْدٍ عِ يَشُييٍ مَ.
عِ بَبَ شَ دِ شّمّيٍ مَفٌرٌ مَ نّ عِ بّ.
٩ يُدَ، يّتّ يْرّ نَن لَنشِ عِ مَ.
ﭑ مَ دِ، عِ بَلٌمَ سُبٍ نَن شُن نَ.
عِ شِنبِيٍ كُنتَنمَ نّ عَلْ يّتّ.
ندٍ نْمَ سُو سَدٍ عَ شَ عِ رَكٍلِ.
١٠ مَنفّ سَوُرِ قَمَ لُدٍ يُدَ بْنسْي نَن يِ.
مِشِ يٌ مُ مَنفّ سَوُرِ بَمَ عَ يِ،
بٍيمَنُ تْنشُمَ كَنيِ قَمَ تّمُي نَشّ،
سِيٍ سُيِدِ مَ نَشَن بّ.
١١ عَ شَ سٌقَلٍ شِرِ مَ وّنِ بِلِ نَن نَ،
عَ شَ سٌقَلٍ يْرّ شِرِ مَ وّنِ بِلِ قَنيِ نَن نَ.
عَ شَ دٌنمَ نُن عَ شَ شِنبٍلِ دٌنمَ شَمَ وّنِ يٍ نَن نَ.
١٢ عَ يَ مَحِنفِشِ عَلْ وّنِ،
عَ حِنيِ قِيشّ عَلْ شِحّ.
١٣ سَبُلٌن قَمَ سَبَتِدٍ بَا دّ نّ.
عَ قِندِ مَ وَقُ دّ نَن نَ كُنكُييٍ بّ.
عَ شَ نَانِنيِ لُمَ نّ سِدْن نَن سّيتِ مَ.
١٤ عِسَكَرِ سّنبّ فبٌ عَلْ سٌقَلٍ،
نَشَن عَ سَمَ فْورّ قِرِنيِيٍ تَفِ.
١٥ عَ سَشِ بْشِ نَشَن مَ،
يِرٍ قَنيِ نَن عَ رَ.
عَ تُنكِ قٍلٍنمَ نّ كٌتٍ بُن مَ،
عَ لُمَ يَامَرِ نَن بُن مَ.
١٦ دَنَ عَ شَ حَمَ يَمَرِ مَ نّ،
عَلْ عِسِرَيِلَ بْنسْي ندٍ.
١٧ عَ لُمَ نّ عَلْ بْشِمَسٍ كِرَ شْن مَ،
عَلْ تَنبَلُنبٍ سَنكِرَ رَ.
عَ نَ سٌي تِنفِلِنيِ شِن،
سٌي رَفِ بِرَ مَ نّ عَ قَرِ مَ.
١٨ عَلَتَلَ، ﭑ شَشِلِ تِشِ عِ شَ كِسِ رَ.
١٩ فَدِ، فٍرٍ سٌي عَ فٍرٍ مَ نّ،
كْنْ عَ تَن نَن عٍ رَبٌرٌنمَ عَ تِنفِلِنيِ رَ.
٢٠ عَسٍرِ شَ بْشِ قِندِ مَ دَشَمُي قَنيِ يِرٍ نَن نَ،
نَشَن قِندِ مَ مَنفّ دَشَمُدٍ رَ.
٢١ نَقَتَلِ لُمَ نّ عَلْ شٍلِ فِنّ نَشَن نَ عَ فِقٍ،
عَ وْيّن قَنيِيٍ قَلَمَ نّ.
٢٢ يُسُقُ لُمَ نّ عَلْ سَنسِ بُرّشّ نّينّ،
نَشَن بٌفِمَ عَ قَنيِ رَ شُرٍ سّيتِ مَ.
عَ سَلٌنيِيٍ تِمَ تّتّ نَن شُن.
٢٣ مِشِيٍ نَشَ فٍرٍ فِرِ عَ مَ،
عٍ نَشَ شَلِ وٌلِ عَ مَ فٍرٍ رَ.
٢٤ كْنْ عَ شَ شَلِ سّنبّ فبٌ،
عَ بّلّشّ قَن شْرْشْ
يَشُبَ مَرِفِ عَلَ سّنبّ كَنيِ سَابُي رَ،
نَشَن قِندِشِ عِسِرَيِلَ كَنتَمَ رَ،
نَشَن لُشِ عَلْ قَنيٍ.
٢٥ عِ بَبَ مَرِفِ عَلَ قَمَ عِ مَلِدٍ.
عَلَ سّنبّ كَنيِ بَرَكّ سَمَ نّ عِ شَ قٍ.
عَ كٌورٍ بَرَكّ قِمَ نّ عِ مَ،
عَ بْشِ بَرَكّ قِ عِ مَ،
عَ دِبَرِ بَرَكّ رَفِرِ عِ مَ.
٢٦ عِ بَبَ شَ دُبّ دَنفِ بَلٌي نُن سٍ قَنيِ بِرِن نَ،
نَشَن كٍلِمَ فٍيَ قَرِ،
فٍيَ نَشَن تِشِ كَقِ دُنِحَ قْلّ.
نَ بَرَكّ بِرِن شَ لُ يُسُقُ مَ،
نَشَن قِندِ عَ نفَشَكٍرٍنيِيٍ شَ مَنفّ رَ.
٢٧ بُنيَمِن لُمَ نّ عَلْ وُلَءِ بَرٍ شَاحّ.
عَ سُبٍ قَشَمَ فّيسّفّ،
عَ عَ دْنشْي دٌن نُنمَرٍ.»
٢٨ عِسِرَيِلَ بْنسْي قُ نُن قِرِنيِيٍ نَن نَ كِ، عَ نُن دُبّ عٍ بَبَ نَشَن نَبَشِ كَنكَن بّ.
٢٩ نَ دُبّ دَنفِ شَنبِ، يَشُبَ نَشَ عَ حُنفُ عَ شَ دِيٍ مَ، عَ قَلَقٍ رَ، «ﭑ قَ سِفَقٍ ﭑ بٍنبَ قَشَشِيٍ نَن يِرٍ. ﭑ نَ قَشَ، وٌ ﭑ نَفَتَ ﭑ بٍنبَيٍ رَفَتَدٍ، فَبُرِ نَشَن نَ عٍقٍرٌن شِتِكَ شَ شّ يِرٍ، ٣٠ مَكِثٍلَ شّ قْنمّ رَ، مَمِرٍ قّ مَ، كَنَان بْشِ مَ. عِبُرَهِمَ نَ شّ سَرَشِ عٍقٍرٌن شِتِكَ نَن مَ، عَلَكٌ نَ شَ قِندِ عَ شَ مِشِ رَفَتَدٍ رَ. ٣١ عِبُرَهِمَ رَفَتَشِ مّننِ نّ، عَ نُن عَ شَ فِنّ سَرَ. عِسِيَفَ قَن نَفَتَشِ مّننِ نّ عَ نُن عَ شَ فِنّ رٍبٍكَ. ﭑ تَن قَن لٍيَ رَفَتَشِ مّننِ نّ. ٣٢ نَ شّ نُن نَ قْنمّ نَشَن نَ نَا، عٍ سَرَشِ شِتِكَيٍ نَن مَ.» ٣٣ يَشُبَ تٌ بَرَ فّ عَ شَ وْيّنيِ مَسٍندٍ عَ شَ دِيٍ بّ، عَ نَشَ عَ سَ سَدٍ مَ، عَ قَ لَاشِرَ، عَ عَ بٍنبَيٍ لِ عَلِفِيَمَ.

- قٍ قْلْ قْلّ
- ←
- ٤٩
- →

© 2015 PBT