- كْنتِ تِقٍ
- ←
- ٢٤
- →

٢٤
بَلَمِ دُبَقٍ عِسِرَيِلَ بّ
١ بَلَمِ تٌ عَ تٌ عَ عَلَتَلَ نُ وَ مَ بَرَكَ سَقٍ عِسِرَيِلَ شَ قٍ مَ، عَ مُ كَرَ مْشْ وَلِ رَبَ عَلْ عَ دَرِشِ عَ رَبَ رَ كِ نَشّ. عَ نَشَ عَ يَ رَقِندِ فبٍنفبٍرٍنيِ مَ. ٢ عَ تٌ عِسِرَيِلَ حَمَ تٌ، عٍ يٌنكِنشِ عٍ بْنسْي كِ مَ، عَلَ شَشِلِ نَشَ فٌرٌ عَ مَ، ٣ عَ قَ يِ مَسٍنيِ تِ؛
«ﭑ يِ نَن مَسٍنمَ،
ﭑ تَن بٍيٌرِ شَ دِ شّمّ بَلَمِ،
نَشَن شَ سٍ عِفبّمَ عَ قَنيِ رَ،
٤ نَشَن عَلَ شُي رَ مّمَ،
نَشَن عَلَ شِلِ شُنفبٍ كَنيِ شَ لَامَتُنيِ تٌمَ،
نَشَن قَهَامُي سْتْمَ سُيِدِ كُي.
٥ يَشُبَ، عِ شَ كِرِ بَنشِيٍ رَيَبُ،
عِسِرَيِلَ، عِ شَ لِنفِرَيٍ تٌقَن.
٦ عٍ فُلُنبَ رَقٍمَ،
عٍ لُمَ عَلْ لَاكْي نَشَن نَ شُرٍ دّ رَ،
عَلْ وُرِ بِلِيٍ عَلَتَلَ نَشٍيٍ سِشِ يٍ يِرٍ.
٧ يٍ مُ حْنمَ عِسِرَيِلَ حَمَ يِ رَ،
تُنّ فٌرٌ مَ عٍ شَ سَنسِيٍ مَ عَ قَنيِ رَ.
عٍ شَ مَنفّ سّنبّ فبٌ عَفَفَ بّ،
عِسِرَيِلَ شَ مَنفّيَ شِلِ قَنيِ سْتْمَ نّ.
٨ عَلَ نَشَ عٍ رَ مِنِ مِسِرَ بْشِ مَ،
عٍ سّنبّ فبٌ عَلْ سّشّ نِنفٍ.
عٍ عٍ يَشُييٍ شُن نَكَنَمَ نّ،
نَشٍيٍ عٍ شْرِ فِرَ مَ،
عٍ عٍ قَشَمَ شَلِيٍ رَ.
٩ عٍ عٍ مَلَبُمَ نّ عَلْ يّتّ،
ندٍ سُو سَمَ عٍ رَكٍلِدٍ؟
بَرِكَ شَ لُ مِشِ بّ نَشَن نَ دُبَ وٌ بّ،
دَنكَ شَ لُ مِشِ بّ نَشَن نَ وٌ دَنكَ!»
١٠ نَ كُي بَلَكِ نَشَ شْنْ بَلَمِ مَ عَ حَاشِ رَ. عَ نَشَ عَ قَلَ، «ﭑ عِ شِلِ نّ عِ شَ ﭑ يَشُييٍ دَنكَ، كْنْ عَ سَنيَ سَشَن ندٍ نَن يِ كِ، عِ نَ دُبَقٍ عٍ بّ! ١١ كٍلِ بٍ كٍرٍن نَ! سِفَ عِ شْنيِ! ﭑ نُ بَرَ لَايِدِ تٌنفٌ عِ بّ وَلِ سَرٍ شَ قٍ رَ، كْنْ عَلَتَلَ مُ تِنشِ عِ شَ عَ سْتْ!» ١٢ بَلَمِ نَشَ عَ يَابِ، «ﭑ مُ عَ قَلَ عِ شَ شّيرَيٍ بّ، ١٣ ‹هَلِ بَلَكِ عَ شَ بَنشِ نَن نَقٍ فبٍتِ نُن شّيمَ رَ ﭑ بّ، ﭑ مُ نْمَ سٍسٍ رَبَدٍ عَلَتَلَ مُ ﭑ يَمَرِ نَشَن نَ. عَلَتَلَ نَشَن مَسٍنمَ ﭑ بّ، ﭑ نْمَ فبِلٍندٍ نَ قْشْ رَ؟› ١٤ عَوَ، يَكْسِ، ﭑ نَ فبِلٍنقٍ ﭑ شْنيِ، كْنْ عِ شَ عَ كٌلٌن يِ حَمَ نَشَن نَبَمَ وٌ رَ.»
١٥ نَ تّمُي بَلَمِ نَشَ يِ مَسٍنيِ تِ عَ بّ؛
«بٍيٌرِ شَ دِ شّمّ بَلَمِ شَ مَسٍنيِ نَن يَ،
نَشَن سٍيٍ عِفبّمَ عَ قَنيِ رَ،
١٦ نَشَن عَلَ شُي رَ مّمَ،
نَشَن عَلَ شِلِ شُنفبٍ كَنيِ شَ لَامَتُنيِ تٌمَ،
نَشَن قَهَامُي سْتْمَ عَلَ شِلِ شُنفبٍ سَابُي رَ.
١٧ ﭑ قٍ تٌشِ نَشَن قَمَ رَبَدٍ يَرٍ.
ﭑ قٍ تٌشِ نَشَن مَكُيَ يَكْسِ رَ.
تُنبُي ندٍ قَمَ تٍدٍ كٍلِقٍ يَشُبَ شَ مِشِيٍ مَ.
مَنفّ تْنشُمَ ندٍ قَمَ كٍلِدٍ عِسِرَيِلَ يَ مَ.
عَ مٌوَبَ شُن نَكَنَمَ نّ،
عَ سٍتِ شَ دِيٍ شَ قٍ حْنمَ نّ.
١٨ عٍدٌن شَ قٍ فٌرٌ مَ نّ،
سٍيِرِ شَ قٍ فٌرٌ مَ نّ،
كْنْ عِسِرَيِلَ سّنبّ سْتْمَ نّ.
١٩ مَنفّ ندٍ كٍلِمَ يَشُبَ شَ مِشِيٍ يَ مَ،
نَشَن بٍكَيٍ سْنتْمَ.»
٢٠ بَلَمِ تٌ عَمَلّكِكَيٍ تٌ، عَ نَشَ يِ مَسٍنيِ تِ؛
«عَمَلّكِ سِ قِسَمَنتٍ نَ نُ عَ رَ،
كْنْ عَ رَحْنيِ، عَ بْنْمَ نّ!»
٢١ بَلَمِ تٌ كٍنِكَيٍ تٌ، عَ نَشَ يِ مَسٍنيِ تِ؛
«وٌ سَبَتِدٍ مَبَنبَنشِ،
وٌ تّي سَشِ قَنيٍ نَن قَرِ،
٢٢ كْنْ عَسُرِ قَمَ نّ وٌ شُن نَكَنَدٍ،
عَ وٌ قِندِ فٍيلِمَنِيٍ رَ.»
٢٣ نَ تّمُي عَ نَشَ عَ شَ مَسٍنيِ شُن دُ سُ؛
«ندٍ نْمَ كِسِدٍ عَلَ شَ حَشَنكَتّ مَ؟
٢٤ كُنكُييٍ قَمَ نّ كٍلِقٍ كِتِمِ،
عٍ نْمَ نّ عَسُرِ نُن شٍبٍرِ رَ،
كْنْ عَ رَحْنيِ، عٍ قَن شُن نَكَنَمَ نّ.»
٢٥ نَ دَنفِ شَنبِ، بَلَمِ نَشَ كٍلِ، عَ فبِلٍن عَ شْنيِ. بَلَكِ قَن نَشَ كٍلِ نَا.

- كْنتِ تِقٍ
- ←
- ٢٤
- →

© 2015 PBT