- كَوَندِلَ
- ←
- ٧
- →

٧
شَشِلِ قَنيِ
١ شِلِ قَنيِ قَن دَنفِ لَبُندّ قَنيِ رَ.
عِ قَشَ لْشْي قَن دَنفِ عِ بَرِ لْشْي رَ.
٢ سٌقٍ كَاحّ بَنشِ قِسَ سٌقٍ شُلُن بَنشِ بّ،
بَرِ مَ قَشّ رَفِرِشِ عَدَ مَ بِرِن بّ.
عَ لَنمَ مِشِ بَلٌشِ شَ رَتُ نَ مَ.
٣ سُننُنيِ قِسَ يٍلٍ بّ،
بَرِ مَ مِشِ بْحّ قَنيِ سْتْمَ نّ سُننُنيِ كُي.
٤ شَشِلِمَ عَ حْشْ رَ سِفَمَ نّ قَشّ مَ،
شَشِلِتَرٍ تَن نَ يٍلٍقٍ نَن تُي.
٥ شَشِلِمَ شَ شُرُي قِسَ شَشِلِتَرٍ شَ مَتْشْي بّ.
٦ شَشِلِتَرٍ شَ يٍلٍ لُشِ نّ
عَلْ بٌلٍيٍ نَشٍيٍ مَبُلَمَ تُندٍ بُن مَ.
قٍ قُقَقُ نَن نَ كِ.
٧ كْبِرِ تِنشِنتَرٍ عَ نِيَمَ نّ شَشِلِمَ شَ قِندِ شَشِلِتَرٍ رَ،
يٍ دْشْي عَ بْحّ مَقِندِ مَ نّ.
٨ قٍ رَحْنيِ قِسَ عَ قْلّ بّ.
مِشِ سَبَرِشِ قِسَ يّتّ عِفبٌي بّ.
٩ عِ بْحّ نَشَ فبَتَ تٍدٍ،
بَرِ مَ شَشِلِتَرٍيٍ بْحّ نَن تٍمَ.
١٠ عِ نَشَ لُ عَ قَلَ رَ، «سِنفٍ دَنفِ يَكْسِ رَ.»
شَشِلِمَيَ وْيّنيِ مُ نَ نَ رَ.
١١ شَشِلِمَيَ لُشِ نّ عَلْ كّ،
عَ مُنَقَنيِ نَ دُنِحَ مِشِ بِرِن بّ.
١٢ شَشِلِمَيَ قِندِشِ مِشِ شَ كَنتَرِ نَن نَ،
كْبِرِ قَن قِندِشِ مِشِ شَ كَنتَرِ نَن نَ،
كْنْ شَشِلِمَيَ نَن قِسَ،
بَرِ مَ عَ شَشِلِمَ رَكِسِمَ.
١٣ عَلَ شَ وَلِ مَتٌ.
عَ نَشَن مَدَلِن، ندٍ نْمَ نَ مَتِنشِندٍ؟
١٤ عِ شَ سّيوَ هّيرِ تّمُي.
تْورّ تّمُي نَ عَ لِ، عِ شَ رَتُ عَ مَ،
عَ عَلَ نَن نَ قِرِنيِ بِرِن دَاشِ.
نَ كُي عَدَ مَدِ مُ نْمَ عَ شَ تِنَ كٌلٌندٍ.
١٥ ﭑ مَ سِمَيَ قُقَقُ كُي،
ﭑ عَ تٌشِ نّ تِنشِنتْي ندٍ قَشَ سِمَيَ دُنكٍ كُي هَلِ عَ تٌ تِنشِنشِ،
تِنشِنتَرٍ ندٍ بُ دُنِحَ هَلِ عَ تٌ مُ تِنشِن.
١٦ عِ نَشَ عِ يّتّ قِندِ تِنشِنتْي رَ،
عِ نَشَ عِ يّتّ قِندِ لْننِلَ رَ،
شَ نَ مُ عَ رَ عِ عِ يّتّ كَنَمَ نّ.
١٧ عِ نَشَ قِندِ تِنشِنتَرٍ رَ،
شَ نَ مُ عَ رَ عِ قَشَمَ نّ بٍينُ عِ شَ وَشَتِ شَ عَ لِ.
١٨ عَ لَنمَ عِ شَ عِ حْشْ سَ نَ مَرَ سِ قِرِنيِ شْن مَ.
عَلَ شَ يَرَفَاشُي شَ قٍ سْونّيَمَ نّ نَ بِرِن كُي.
١٩ شَشِلِمَ شَ شَشِلِمَيَ عَ سّنبّ فبٌمَ نّ دَنفِ تَا مَنفّ قُ رَ.
٢٠ تِنشِنتْي مُ نَ يِ دُنِحَ مَ،
نَشَن قٍ قَنيِ تُن نَبَمَ، عَ مُ يُنُبِ يٌ رَبَ.
٢١ عِ نَشَ عِ تُلِ مَتِ مِشِ شَ وْيّنيِ بِرِن نَ،
شَ نَ مُ عَ رَ عِ قَمَ عِ شَ كٌنيِ شُي مّدٍ عَ عِ دَنكَمَ،
٢٢ عَلْ عِ تَن يَتِ بَرَ عَ رَبَ سَنيَ وُيَشِ مِشِيٍ رَ.
٢٣ ﭑ نَ بِرِن عِفبّشِ نّ شَشِلِمَيَ رَ.
ﭑ نَشَ عَ قَلَ، «ﭑ شَ قِندِ شَشِلِمَ رَ،»
كْنْ ﭑ مُ نْ.
٢٤ شَشِلِمَيَ تَن تِلِن، عَ مَكُيَ وٌن نَ،
ندٍ نْمَ عَ قَهَامُدٍ؟
٢٥ نَ كُي ﭑ نَشَ كَتَ نَ كٌلٌندٍ،
ﭑ شَ سٌ شَشِلِمَيَ كُي، ﭑ شَ قَهَامُي سْتْ،
ﭑ شَ عَ كٌلٌن تِنشِنتَرٍيَ قِندِشِ شَشِلِتَرٍحَ نَن نَ،
شَشِلِتَرٍحَ قَن قِندِشِ دَشُحَ نَن نَ.
٢٦ ﭑ بَرَ قٍ ندٍ تٌ نَشَن شْنْ دَنفِ قَشّ رَ.
فِنّ نَ عَ رَ نَشَن قِندِشِ يّلّ رَ،
نَشَن بْحّ قِندِشِ فَنتَنيِ رَ،
نَشَن بّلّشّيٍ لُشِ عَلْ لُوتِ بَلَنشِ.
مِشِ نَشَن نَقَن عَلَ مَ،
عَ كٍلِمَ نّ نَ فِنّ شُن مَ،
كْنْ نَ فِنّ يُنُبِتْي نَن مَسْتْمَ.
٢٧ ﭑ تَن كَوَندِلَ يِ نَن تٌ ﭑ مَ قٍ مَتٌشِ بِرِن كُي؛
٢٨ ﭑ نَشَ شّمّ تِنشِنشِ كٍرٍن تٌ شّمّ وُلُ يَ مَ،
ﭑ نَشَ عَ قٍن هَن،
كْنْ ﭑ مُ فِنّ يٌ تٌ حَمَ يَ مَ نَشَن تِنشِن.
٢٩ ﭑ يِ نَن فبَنسَن تٌ كْرّ؛
عَلَ عَدَ مَدِيٍ دَاشِ نّ عٍ تِنشِنشِ،
كْنْ عٍ تَن نَشَ عٍ يّتّ مَدَشُ.

- كَوَندِلَ
- ←
- ٧
- →

© 2015 PBT