- عَننَبِ يٍرٍ مِ
- ←
- ٤٩
- →

٤٩
مَسٍنيِ عَمٌنِكَيٍ، عٍدٌنكَيٍ،
دَ مَسِكَيٍ، كٍدَرِكَيٍ، نُن عٍلَمَكَيٍ بّ
١ عَلَتَلَ بَرَ عَ مَسٍن عَمٌنِكَيٍ شَ قٍ رَ؛
«دِ مُ نَ عِسِرَيِلَكَيٍ بّ؟
كّ تٌنفٌمَيٍ مُ نَ عٍ بّ؟
مُنقٍ رَ عَمٌنِ مَنفّ فَدِ بْشِ سْتْشِ،
عَ شَ مِشِيٍ قَ لُ نَ تَا كُي؟»
٢ عَلَتَلَ شَ مَسٍنيِ نَن يَ؛
«لْشْي قَمَ عَ لِدٍ،
ﭑ قَمَ نّ رَابَ فٍرٍدٍ عَمٌنِ بْشِ مَ.
عَ قِندِ مَ فبَلٌي يِرٍ نَن نَ،
تَا نَشٍيٍ نَ عَ رَبِلِنيِ عٍ بِرِن فَن.
نَ وَشَتِ عِسِرَيِلَ مَن بْشِ مَسْتْمَ نّ
نَشَن نُ بَرَ بَ عَ يِ رَ.
٣ شّسِبْن، وٌ شَ وَ عَيِ بّ نَشَن بَرَ كَنَ.
رَابَكَيٍ، وٌ شَ وَ، وٌ شَ سُننُن دٌنمَ رَفٌرٌ وٌ مَ،
حْن قٍ بَرَ عَ لِ.
وٌ شَ وٌ فِ تّتّ قَرِ،
بَرِ مَ وٌ شَ مَنفّ بَرَ شَنِن كٌنيِيَ كُي، عَ نُن سّرّشّدُبّيٍ نُن كُنتِفِيٍ.
٤ مُنقٍ رَ وٌ شَشِلِ تِشِ وٌ شَ لَاكْي وَلِ رَ؟
مُنقٍ رَ وٌ لَشِ وٌ يّتّ شَ نَاقُلِ رَ، مَتَندِلَيٍ؟
وٌ عَ قَلَمَ، ‹ندٍ نْمَ وٌن نَ؟›
كْنْ وٌ سّنبّ قَمَ نّ كَنَدٍ.
٥ مَنفّ عَلَتَلَ شَ مَسٍنيِ نَن يَ؛
ﭑ قَمَ نّ وٌ مَفَاشُدٍ
عَ نُن وٌ رَبِلِنيِ.
وٌ بِرِن شَنِنمَ نّ، مِشِ كٍرٍن مُ كِسِمَ.
٦ نَ دَنفِ شَنبِ، ﭑ مَن عَمٌنِكَيٍ شُن نَكٍلِمَ نّ.
عَلَتَلَ شَ مَسٍنيِ نَن نَ كِ.»
٧ مَسٍنيِ نَن يَ عٍدٌنكَيٍ بّ؛
مَنفّ عَلَتَلَ بَرَ عَ مَسٍن،
«لْننِ مُ نَ تٍمَن سْنْن؟
مَرَ سِ بَرَ حْن عَ شَ دِيٍ يَ مَ؟
قَهَامُي بَرَ كَنَ؟
٨ وٌ وٌ فِ، وٌ شَ وٌ كٌبٍ رَ سٌ.
دٍدَنكَيٍ، وٌ شَ وٌ نْشُن فٍيَيٍ قَرِ،
بَرِ مَ ﭑ قَمَ نّ عٍسَيُ شَ فبَلٌي رَ.
عَ حَشَنكَتَ وَشَتِ بَرَ عَ لِ.
٩ نَشٍيٍ قَمَ وٌ شَ بٌفِسٍ بَدٍ،
عٍ مُ سٍسٍ لُمَ نَا.
نَشٍيٍ قَمَ وٌ مُحَدٍ،
عٍ سٍ بِرِن كَنَمَ نّ عَلْ عٍ وَ مَ عَ شْن مَ كِ نَشّ.
١٠ ﭑ قَمَ نّ سٍ بِرِن بَدٍ عٍسَيُ يِ رَ.
عَ مُ نْمَ عَ نْشُندٍ، بَرِ مَ ﭑ نَ يِرٍ بِرِن كٌلٌن.
عَ بْنسْي، عَ نفَشَكٍرٍنيِيٍ، نُن عَ دْشْبٌورٍيٍ،
عٍ بِرِن شُن نَكَنَمَ نّ، عٍ بِرِن لْي.
١١ وٌ شَ كِرِدِيٍ لُ نَ، ﭑ تَن نَن قَمَ عٍ بَلٌدٍ.
وٌ شَ كَاحّ فِنّيٍ شَ عٍ شَشِلِ تِ ﭑ تَن نَن نَ.
١٢ عَلَتَلَ بَرَ عَ مَسٍن؛
هَلِ نَشَن مُ قٍ حَاشِ رَبَشِ، عَ قَمَ نّ تْورْدٍ.
وٌ تَن نَشٍيٍ قٍ حَاشِ رَبَشِ، عَ مُ لَنمَ شّ وٌ قَن شَ تْورْ؟
وٌ تْورْ مَ نّ.»
١٣ عَلَتَلَ شَ مَسٍنيِ نَن يَ؛
«ﭑ بَرَ ﭑ كَلِ ﭑ يّتّ رَ،
بٌسَرَ كَنَمَ نّ، عَ يَافِ سْتْ.
بٌسَرَ نُن عَ رَبِلِنيِ دَنكّ نَن سْتْمَ،
نَا قَ قِندِ فبَلٌي يِرٍ رَ.»
١٤ عَلَتَلَ بَرَ شِبَارُ قِ ﭑ مَ،
عَ بَرَ شّيرَيٍ شّي سِ بِرِن مَ؛
«وٌ شَ قَ، وٌ شَ وٌ مَلَن،
وٌ شَ فٍرٍ تِ.»
١٥ عَ نَشّ عٍدٌنكَيٍ بّ، «ﭑ بَرَ وٌ شُرُن سِيٍ يَ مَ،
وٌ بَرَ يَافِ سْتْ عَدَ مَدِيٍ تَفِ.
١٦ وٌ شَ يّتّ عِفبٌحَ، وٌ شَ بْحّتٍ بَرَ وٌ يَنقَ.
وٌ تَن نَشٍيٍ سَبَتِشِ فٍيَيٍ قَرِ،
وٌ تَن نَشٍيٍ شَ بَنشِيٍ نَ يِرٍ عِتٍشِ عَلْ سّفّ تّي،
ﭑ وٌ رَبِرَ مَ نّ.
عَلَتَلَ شَ مَسٍنيِ نَن نَ كِ.»
١٧ «عٍدٌن قِندِ مَ نّ فبَلٌي يِرٍ رَ.
دَنفِ مِشِيٍ دّ عِشَرَ مَ نّ،
عٍ كَابَ نَ حَشَنكَتّ تٌقٍ رَ.
١٨ عَلَتَلَ بَرَ عَ مَسٍن وٌ بّ،
وٌ شُن نَكَنَمَ نّ
عَلْ سٌدٌ مَ نُن فٌمٌرَ شُن نَكَنَشِ كِ نَشّ.
مِشِ يٌ مُ لُمَ نَا سْنْن.
١٩ ﭑ لُمَ نّ عَلْ يّتّ نَشَن كٍلِمَ يُرُدّن شُرٍ قّ مَ،
عَ سِفَ سُبٍ قٍندٍ يِرٍ فبّتّ.
ﭑ عٍدٌن كٍرِ مَ نّ عَ شْنيِ، ﭑ قَ مَنفّ سُفَندِشِ تِ نَا.
ندٍ مَنِيَ ﭑ نَ؟ ندٍ ﭑ نَسِمَ؟
٢٠ نَ كُي وٌ شَ عَ رَ مّ
عَ عَلَتَلَ نَتّ نَشَن تٌنفٌشِ عٍدٌن نُن تٍمَنكَيٍ شِلِ مَ.
عَ عٍ شَنِنمَ نّ عَلْ شُرُ سٍيٍ،
عَ قَ عٍ شْنيِ كَنَ.
٢١ دُنِحَ بِرِن قَمَ نّ عٍ شَ بِرّ كٌلٌندٍ،
نَ شِبَارُي رَيٍنسٍن يّ هَن شُلُنيُمِ بَا يِرٍ.
٢٢ نَ لْشْي عٍ يَشُييٍ مَنِيَمَ سّفّ نَن نَ
نَشَن حّرّ مَ كٌورٍ مَ عٍ مَتٌقٍ رَ،
عٍ قَ دُ سُ بٌسَرَ شُن نَ.
نَ لْشْي عٍدٌن سّنبّمَيٍ لُمَ نّ
عَلْ فِنّ نَشٍيٍ نَ دِ بَرِقٍ.»
٢٣ مَسٍنيِ، نَشَن مَسٍنشِ دَ مَسِ بّ، نَ نَن يَ؛
«شَمَتَ نُن عَرَثَدِ بَرَ يَافِ،
بَرِ مَ عٍ بَرَ شِبَارُ حَاشِ مّ.
عٍ بْحّ بَرَ رَ مَشَ عَلْ مْرْنيِ نَشَن نَ بَا مَ،
نَشَن مُ نْمَ عَ رَشَرَدٍ.
٢٤ دَ مَسِ سّنبّ بَرَ حْن، عَ وَ مَ عَ فِقٍ فَاشُي كُي.
كْنتْقِلِ نُن تْورّ بَرَ عَ سُشُ عَلْ فِنّ نَشَن نَ دِ بَرِقٍ.
٢٥ نَ تَا تٌقَنيِ ﭑ نُ حّلّشِنشِ نَشَن نَ،
نَ بَرَ قِندِ تَا رَبّحِنشِ رَ؟
٢٦ نَ لْشْي، نَا قٌنِكٍيٍ بِرَ مَ نّ تَا كُي،
نَا سْورِيٍ قَن دُندُ.
مَنفّ عَلَتَلَ شَ مَسٍنيِ نَن نَ كِ.
٢٧ ﭑ تّ سَمَ نّ دَ مَسِ تّتّ مَ،
بٍن هَدَدَ شَ يِرٍ مَكَنتَشِ فَن.»
٢٨ مَسٍنيِ نَن يَ كٍدَرِ نُن شَسٌرِ شَ مَنفّيَ شَ قٍ رَ،
بَبِلْن مَنفّ نٍبُكَدَنسَرِ نَشَن فٍرٍشِ؛
عَلَتَلَ بَرَ عَ مَسٍن،
«وٌ كٍلِ، وٌ شَ كٍدَرِ فٍرٍ.
وٌ شَ حَمَنّ كَنَ نَشَن نَ قُفٍ رَ.
٢٩ وٌ شَ عٍ شَ كِرِ بَنشِيٍ، عٍ شَ شُرُ سٍيٍ،
عٍ شَ كٌتٍ بِرِن، نُن عٍ شَ حْشْمّيٍ سُشُ.
وٌ شَ عَ قَلَ عٍ بّ،
‹قٍ شْرْشْي نَ وٌ لِقٍ يِرٍ بِرِن.›
٣٠ عَلَتَلَ شَ مَسٍنيِ نَن يَ؛
شَسٌرِكَيٍ، وٌ شَ وٌ فِ،
وٌ شَ يِلِ فٍ وٌ وٌ نْشُنمَ دّننَشّ،
بَرِ مَ بَبِلْن مَنفّ نٍبُكَدَنسَرِ بَرَ نَتّ تٌنفٌ وٌ شَ قٍ رَ،
عَ بَرَ عَ حَنِفٍ عَ شَ وٌ فٍرٍ.»
٣١ عَلَتَلَ بَرَ عَ مَسٍن،
«وٌ كٍلِ، وٌ شَ سِ ندٍ فٍرٍ نَشَن بْحّ سَشِ.
عَ شَ نَادّيٍ مُ بَلَنشِ، عَ يِرٍيٍ مُ مَكَنتَشِ.
عَ نَ عَ كٍرٍنيِ نَن مَ.
٣٢ وٌ قَمَ نّ عٍ شَ حْشْمّيٍ نُن عٍ شَ شُرُ سٍ وُيَشِيٍ سْتْدٍ.
يِ مِشِ نَشٍيٍ عٍ دّ شَبٍ سّيتِ بِمَ،
ﭑ عٍ رَلْيمَ نّ قٌيٍ كُي، عٍ شَ تْورْ يِرٍ بِرِن.
٣٣ شَسٌرِ قِندِ مَ نّ وُلَءِ بَرٍ يِرٍ رَ، فبَلٌي نَ دّننَشّ.
مِشِ يٌ مُ سَبَتِمَ مّننِ سْنْن.»
٣٤ عَلَتَلَ نَن يِ مَسٍنيِ تِشِ عَننَبِ يٍرٍ مِ بّ عٍلَمَ شَ قٍ رَ
يُدَيَ مَنفّ سٍدٍكِيَ شَ مَنفّيَ قْلّ تّمُي؛
٣٥ مَنفّ عَلَتَلَ بَرَ عَ مَسٍن،
«ﭑ عٍلَمَ شَ شَلِ كَنَمَ نّ، نَشَن قِندِشِ عَ سّنبّ رَ.
٣٦ ﭑ فٍرٍ تِمَ نّ عَ بّ يِرٍ بِرِن، ﭑ شَ عَ رَلْي قٌيٍ كُي.
نَ فٍرٍ دَنفِ شَنبِ، سِ بِرِن قَمَ نّ فِ مِشِ ندٍ سْتْدٍ كٍلِقٍ عٍدٌن.
٣٧ ﭑ قَمَ نّ عٍلَمَكَيٍ رَ سّرّندٍ عٍ يَشُييٍ يَ رَ
نَشٍيٍ وَ مَ عٍ قَشَقٍ.
ﭑ عٍ حَشَنكَتَمَ نّ ﭑ مَ شْنّ كُي،
ﭑ مَ سَنتِدّفّمَ قَ عٍ بِرِن سْنتْدٍ.
عَلَتَلَ شَ مَسٍنيِ نَن نَ كِ.
٣٨ ﭑ مَ كِبَنيِ لُمَ نّ عٍلَمَ،
ﭑ عٍ شَ مَنفّ نُن عٍ شَ كُنتِفِيٍ قَشَ.
عَلَتَلَ شَ مَسٍنيِ نَن نَ كِ.
٣٩ كْنْ وَشَتِ دْنشْي رَ،
ﭑ مَن عٍدٌنكَيٍ رَفبِلٍنمَ نّ كٍلِقٍ كٌنيِيَ كُي.
عَلَتَلَ شَ مَسٍنيِ نَن نَ كِ.»

- عَننَبِ يٍرٍ مِ
- ←
- ٤٩
- →

© 2015 PBT